ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 287/2011 ΤΟΥ ΣΥΜΒΟΥΛΊΟΥ της 21ης Μαρτίου 2011 για την επιβολή οριστικού δασμού αντιντάμπινγκ στις εισαγωγές καρβιδίου του βολφραμίου, καρβιδίου του βολφραμίου απλώς αναμεμειγμένου με μεταλλική σκόνη και συντετηγμένου καρβιδίου του βολφραμίου, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9 παράγραφος 4 και το άρθρο 11 παράγραφοι 2, 5 και 6, Έχοντας υπόψη την πρόταση που υπέβαλε η Ευρωπαϊκή Επιτροπή («η Επιτροπή»), κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Ισχύοντα μέτρα (1) Με τον κανονισμό (ΕΟΚ) αριθ. 2737/90 (2), το Συμβούλιο επέβαλε οριστικό δασμό αντιντάμπινγκ 33 % στις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας («ΛΔΚ»). Με την απόφαση 90/480/ΕΟΚ (3), η Επιτροπή έκανε αποδεκτές τις αναλήψεις υποχρεώσεων που πρότειναν δύο σημαντικοί εξαγωγείς σχετικά με το προϊόν που υπόκειται στα μέτρα. (2) Κατόπιν της ανάκλησης των αναλήψεων υποχρεώσεων από τους δύο ενδιαφερόμενους κινέζους εξαγωγείς, η Επιτροπή επέβαλε, με τον κανονισμό (ΕΚ) αριθ. 2286/94 (4), προσωρινό δασμό αντιντάμπινγκ στις εισαγωγές του υπό εξέταση προϊόντος. (3) Με τον κανονισμό (ΕΚ) αριθ. 610/95 (5), το Συμβούλιο τροποποίησε τον κανονισμό (ΕΟΚ) αριθ. 2737/90 και επέβαλε οριστικό δασμό 33 % στις εισαγωγές καρβιδίου βολφραμίου και συντετηγμένου καρβιδίου βολφραμίου. Μετά τη διαδικασία επανεξέτασης, που είχε κινηθεί βάσει του άρθρου 11 παράγραφος 2 του βασικού κανονισμού («η προηγούμενη έρευνα επανεξέτασης»), τα εν λόγω μέτρα παρατάθηκαν κατά ακόμη μία πενταετή περίοδο με τον κανονισμό (ΕΚ) αριθ. 771/98 του Συμβουλίου (6). (4) Με τον κανονισμό (ΕΚ) αριθ. 2268/2004 (7), ύστερα από επανεξέταση λόγω λήξης ισχύος, το Συμβούλιο επέβαλε δασμό αντιντάμπινγκ ύψους 33 % στις εισαγωγές καρβιδίου βολφραμίου και συντετηγμένου καρβιδίου βολφραμίου, καταγωγής Λαϊκής Δημοκρατίας της Κίνας. (5) Με τον κανονισμό (ΕΚ) αριθ. 1275/2005 (8), το Συμβούλιο τροποποίησε τον ορισμό του πεδίου εφαρμογής του προϊόντος για να καλύψει και το καρβίδιο του βολφραμίου απλώς αναμεμειγμένο με μεταλλική σκόνη. 2. Αίτημα επανεξέτασης (6) Μετά τη δημοσίευση ανακοίνωσης για την επικείμενη λήξη (9) των ισχυόντων οριστικών μέτρων αντιντάμπινγκ, η Επιτροπή, στις 30 Σεπτεμβρίου 2009, έλαβε αίτηση επανεξέτασης ενόψει της λήξης ισχύος των εν λόγω μέτρων, σύμφωνα με το άρθρο 11 παράγραφος 2 του βασικού κανονισμού. Η αίτηση υποβλήθηκε από την European Association of Metals (Eurometaux) («ο αιτών») εξ ονόματος παραγωγών της Ένωσης που αντιπροσωπεύουν το μεγαλύτερο ποσοστό, στη συγκεκριμένη περίπτωση πάνω από το 85 %, της συνολικής παραγωγής καρβιδίου του βολφραμίου, καρβιδίου του βολφραμίου απλώς αναμεμειγμένου με μεταλλική σκόνη και συντετηγμένου καρβιδίου του βολφραμίου της Ένωσης. (7) Η αίτηση βασίστηκε στους λόγους ότι η λήξη των μέτρων, ενδεχομένως να είχε ως αποτέλεσμα τη συνέχιση ή την επανάληψη της πρακτικής ντάμπινγκ και την επανάληψη της ζημίας στον κλάδο παραγωγής της Ένωσης. 3. Έναρξη (8) Η Επιτροπή, αφού διαπίστωσε, μετά από διαβούλευση με τη συμβουλευτική επιτροπή, ότι υφίστανται επαρκή στοιχεία για την έναρξη επανεξέτασης ενόψει της λήξης της ισχύος των μέτρων, ανήγγειλε, στις 30 Δεκεμβρίου 2009, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (10), την έναρξη επανεξέτασης ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του βασικού κανονισμού. 4. Έρευνα 4.1. Περίοδος της έρευνας (9) Η έρευνα με αντικείμενο τη συνέχιση ή την επανάληψη του ντάμπινγκ κάλυψε την περίοδο από την 1η Ιανουαρίου 2009 έως τις 31 Δεκεμβρίου 2009 («περίοδος έρευνας για την επανεξέταση» ή «ΠΕΕ»). Η εξέταση των τάσεων σχετικά με την εκτίμηση της πιθανότητας να συνεχισθεί ή να επαναληφθεί η ζημία κάλυψε την περίοδο από την 1η Ιανουαρίου 2006 έως το τέλος της ΠΕΕ («εξεταζόμενη περίοδος»). 4.2. Μέρη τα οποία αφορά η έρευνα (10) Η Επιτροπή ενημέρωσε επίσημα τον αιτούντα, τους λοιπούς γνωστούς παραγωγούς της Ένωσης, τους παραγωγούς-εξαγωγείς, τους εισαγωγείς και τους χρήστες που είναι γνωστό ότι ενδιαφέρονται, τους παραγωγούς στην ανάλογη χώρα και τους εκπροσώπους της ΛΔΚ σχετικά με την έναρξη επανεξέτασης λόγω της λήξης της ισχύος των μέτρων. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίσθηκε στην ανακοίνωση για την έναρξη διαδικασίας. (11) Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης. (12) Η Επιτροπή έστειλε ερωτηματολόγια σε όλα τα μέρη που είναι γνωστό ότι ενδιαφέρονται ή που αναγγέλθηκαν εντός της προθεσμίας που καθορίζεται στην ανακοίνωση για την έναρξη. Ελήφθησαν απαντήσεις από επτά παραγωγούς της Ένωσης, έναν παραγωγό-εξαγωγέα στην ΛΔΚ, έναν παραγωγό-εξαγωγέα στην ανάλογη χώρα και τρεις χρήστες. (13) Κανένας από τους εισαγωγείς δεν απάντησε στο πλαίσιο της δειγματοληψίας ούτε υπέβαλε στην Επιτροπή πληροφορίες ούτε και αναγγέλθηκε κατά τη διάρκεια της έρευνας. Καθώς μόνο ένας παραγωγός-εξαγωγέας από τη ΛΔΚ παρείχε τις ζητούμενες πληροφορίες, δεν ήταν αναγκαίο να επιλεγεί δείγμα. (14) Η Επιτροπή αναζήτησε και επαλήθευσε όλα τα στοιχεία που έκρινε απαραίτητα για τον προσδιορισμό, αφενός, της πιθανής συνέχισης ή επανάληψης του ντάμπινγκ και της επακόλουθης ζημίας και, αφετέρου, του συμφέροντος της Ένωσης. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών: α) Παραγωγοί της Ένωσης - Wolfram Bergbau und Hütten-GmbH Nfg.KG., St Peter, Αυστρία - H. C. Starck GmbH & Co. KG, Goslar, Γερμανία - Eurotungstène poudres SA, Grenoble, Γαλλία - Global Tungsten & Powders spol. s r.o, Bruntál, Τσεχική Δημοκρατία - Treibacher Industrie AG, Althofen, Αυστρία β) Ανάλογη χώρα - Global Tungsten & Powders Corp., ΗΠΑ γ) Χρήστης - Sandvik Hard Materials, Epinouze, Γαλλία B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ (15) Το προϊόν που αποτελεί αντικείμενο της επανεξέτασης είναι το καρβίδιο βολφραμίου, το καρβίδιο του βολφραμίου απλώς αναμεμειγμένο με μεταλλική σκόνη και το συντετηγμένο καρβίδιο του βολφραμίου καταγωγής ΛΔΚ («το υπό εξέταση προϊόν»), το οποίο επί του παρόντος υπάγεται στους κωδικούς ΣΟ 2849 90 30 και ex 3824 30 00. (16) Το καρβίδιο του βολφραμίου, το καρβίδιο του βολφραμίου απλώς αναμεμειγμένο με μεταλλική σκόνη και το συντετηγμένο καρβίδιο του βολφραμίου είναι ενώσεις άνθρακα και βολφραμίου που παράγονται με θερμική κατεργασία (ενανθράκωση στην πρώτη περίπτωση, σύντηξη στην τρίτη). Τα εν λόγω προϊόντα είναι ενδιάμεσα προϊόντα, που χρησιμοποιούνται ως πρώτες ύλες στην κατασκευή σκληρών μεταλλικών στοιχείων, όπως για κοπτικά εργαλεία και καρβιδιόδεμα και στοιχεία υψηλής αντοχής στη φθορά, επιχρίσματα ανθεκτικά στην τριβή, για εργαλεία γεωτρήσεων και εξόρυξης, καθώς και σε καλούπια και αιχμές για τη χάραξη και τη σφυρηλάτηση μετάλλων. (17) Η παρούσα έρευνα επιβεβαίωσε ότι το υπό εξέταση προϊόν που κατασκευάζεται και πωλείται από τον παραγωγό-εξαγωγέα στην Ένωση είναι πανομοιότυπο όσον αφορά τα φυσικά και χημικά χαρακτηριστικά και χρήσεις με το προϊόν που παράγεται από παραγωγούς της Ένωσης και πωλείται στην αγορά της Ένωσης ή με εκείνο που παράγεται και πωλείται στην ανάλογη χώρα και, συνεπώς, θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού. Γ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ 1. Προκαταρκτικές παρατηρήσεις (18) Σύμφωνα με το άρθρο 11 παράγραφος 2 του βασικού κανονισμού, εξετάστηκε αν υπήρχε πράγματι πρακτική ντάμπινγκ και αν, σε περίπτωση ύπαρξης τέτοιας πρακτικής, η λήξη της ισχύος των υφιστάμενων μέτρων θα ήταν ή όχι πιθανόν να οδηγήσει σε συνέχιση ή επανάληψη του ντάμπινγκ. Υπενθυμίζεται ότι στο πλαίσιο της έρευνας βάσει του εν λόγω άρθρου, δεν επανεξετάζεται η μεταχείριση οικονομίας της αγοράς («ΜΟΑ»). (19) Όπως εξηγήθηκε ανωτέρω, δεν ήταν αναγκαία η δειγματοληψία όσον αφορά τους παραγωγούς-εξαγωγείς της ΛΔΚ. (20) Στο στάδιο της δειγματοληψίας, ο μοναδικός συνεργαζόμενος κινέζος παραγωγός-εξαγωγέας εμφανίστηκε να αντιπροσωπεύει λιγότερο από το 5 % των συνολικών κινεζικών εξαγωγών στην Ένωση. Οι κινεζικές αρχές και τα λοιπά ενδιαφερόμενα μέρη ενημερώθηκαν για τη δυνατότητα εφαρμογής του άρθρου 18 του βασικού κανονισμού λόγω του χαμηλού επιπέδου συνεργασίας εκ μέρους των παραγωγών-εξαγωγέων. Η Επιτροπή δεν έλαβε απαντήσεις για την ανακοίνωση αυτή. (21) Ωστόσο, περαιτέρω στο πλαίσιο της έρευνας, στην απάντηση στο ερωτηματολόγιο, ο συνεργαζόμενος παραγωγός-εξαγωγέας διόρθωσε το λάθος στην έκθεση για τις εξαγωγικές πωλήσεις στην Ένωση και αναθεώρησε προς τα πάνω τον όγκο των εξαγωγών του στην Ένωση. Παράλληλα, ο όγκος του υπό εξέταση προϊόντος που εξήχθη στην Ένωση από τη ΛΔΚ αναλύθηκε περαιτέρω βάσει στοιχείων τηςΕurostat. Ως αποτέλεσμα, και μετά την επαλήθευση της απάντησης στο ερωτηματολόγιο, διαπιστώθηκε ότι ο όγκος εξαγωγών του συνεργαζόμενου παραγωγού-εξαγωγέα ήταν πολύ μεγάλος (11). Με βάση τα εν λόγω ευρήματα, εξήχθη το συμπέρασμα ότι η συνεργασία ήταν υψηλή. 2. Ντάμπινγκ στις εισαγωγές που πραγματοποιήθηκαν κατά τη διάρκεια της ΠΕΕ 2.1. Ανάλογη χώρα (22) Καθώς κανένας παραγωγός-εξαγωγέας από τη ΛΔΚ δεν έλαβε καθεστώς ΜΟΑ στην προηγούμενη έρευνα, η κανονική αξία για την Κίνα καθορίστηκε σύμφωνα με το άρθρο 2 παράγραφος 7 στοιχείο α) του βασικού κανονισμού. (23) Στην ανακοίνωση έναρξης της διαδικασίας, προβλέφθηκε να χρησιμοποιηθούν οι ΗΠΑ ως κατάλληλη ανάλογη χώρα για το σκοπό του καθορισμού της κανονικής αξίας για τη ΛΔΚ. Τα ενδιαφερόμενα μέρη κλήθηκαν να υποβάλλουν τις παρατηρήσεις τους όσον αφορά την καταλληλότητα της επιλογής αυτής. Κανένα από τα ενδιαφερόμενα μέρη δεν διατύπωσε παρατηρήσεις ή αντιρρήσεις επ’ αυτού. Οι ΗΠΑ χρησιμοποιήθηκαν επίσης ως ανάλογη χώρα στην αρχική έρευνα, ενώ νέες ή μεταβληθείσες συνθήκες που θα δικαιολογούσαν μεταβολή δεν προέκυψε να υπάρχουν ούτε ανακοινώθηκαν στην Επιτροπή. Εκτιμήθηκε ότι οι ΗΠΑ ήταν αντιπροσωπευτικές ως αγορά αναφοράς, ιδίως με βάση τη διαφάνεια και την ανταγωνιστικότητα της εγχώριας αγοράς των ΗΠΑ. Επιπλέον, ένας παραγωγός από τις ΗΠΑ συμφώνησε να συνεργασθεί στο πλαίσιο της παρούσας επανεξέτασης. (24) Ως εκ τούτου, οι ΗΠΑ χρησιμοποιήθηκαν ως ανάλογη χώρα οικονομίας της αγοράς για τον σκοπό της παρούσας επανεξέτασης. 2.2. Κανονική αξία (25) Σύμφωνα με το άρθρο 2 παράγραφος 7 του βασικού κανονισμού, η κανονική αξία καθορίσθηκε με βάση επαληθευμένα στοιχεία που δόθηκαν από τον συνεργαζόμενο παραγωγό των ΗΠΑ στην ανάλογη χώρα, δηλαδή βάσει της πράγματι πληρωθείσας ή πληρωτέας τιμής στην εγχώρια αγορά των ΗΠΑ, για τους τύπους προϊόντων που διαπιστώθηκε ότι πωλήθηκαν κατά τις συνήθεις εμπορικές πράξεις. (26) Κατά συνέπεια, η κανονική αξία καθορίστηκε ως η μέση σταθμισμένη τιμή των εγχώριων πωλήσεων που εφάρμοσε προς τους μη συνδεδεμένους πελάτες ο συνεργασθείς παραγωγός των ΗΠΑ. (27) Κατ’ αρχάς, εξακριβώθηκε κατά πόσον οι συνολικές εγχώριες πωλήσεις του ομοειδούς προϊόντος προς ανεξάρτητους πελάτες του συνεργαζόμενου παραγωγού των ΗΠΑ ήταν αντιπροσωπευτικές σύμφωνα με το άρθρο 2 παράγραφος 2 του βασικού κανονισμού, δηλαδή εάν αντιπροσώπευαν τουλάχιστον το 5 % του συνολικού όγκου πωλήσεων του υπό εξέταση προϊόντος όταν εξάγεται στην Ένωση. Οι εγχώριες πωλήσεις του συνεργαζόμενου παραγωγού των ΗΠΑ θεωρήθηκαν αρκετά αντιπροσωπευτικές κατά την περίοδο έρευνας επανεξέτασης. (28) Η Επιτροπή, στη συνέχεια, εξέτασε κατά πόσον μπορεί να θεωρηθεί ότι οι εγχώριες πωλήσεις του ομοειδούς προϊόντος πραγματοποιήθηκαν στο πλαίσιο συνήθων εμπορικών πράξεων σύμφωνα με το άρθρο 2 παράγραφος 4 του βασικού κανονισμού. Για τον σκοπό αυτό, καθορίσθηκε για το ομοειδές προϊόν που πωλείται στην αγορά των ΗΠΑ το ποσοστό επικερδών εγχώριων πωλήσεων σε ανεξάρτητους πελάτες κατά τη διάρκεια της ΠΕΕ. (29) Καθώς ο όγκος των επικερδών πωλήσεων του ομοειδούς προϊόντος αντιπροσώπευε 80 % ή λιγότερο του συνολικού όγκου των πωλήσεων του ομοειδούς προϊόντος, η κανονική αξία υπολογίστηκε με βάση την πραγματική εγχώρια τιμή, υπολογιζόμενη ως σταθμισμένη μέση τιμή των επικερδών πωλήσεων. 2.3. Τιμή εξαγωγής (30) Όπως εξηγείται ανωτέρω, με βάση το γεγονός ότι ο συνεργαζόμενος παραγωγός-εξαγωγέας αντιπροσώπευε περισσότερο από το 90 % των συνολικών κινεζικών εισαγωγών στην Ένωση, η τιμή εξαγωγής εξετάστηκε με βάση τα στοιχεία που παρασχέθηκαν από τον εν λόγω παραγωγό-εξαγωγέα, δηλαδή την τιμή που πράγματι καταβάλλεται ή πρέπει να καταβληθεί για το προϊόν κατά την πώληση για εξαγωγή στην ΕΕ, δεόντως προσαρμοσμένη. 2.4. Σύγκριση (31) Η σταθμισμένη μέση κανονική αξία συγκρίθηκε με τον σταθμισμένο μέσο όρο τιμών για τις εξαγωγές για κάθε τύπο του υπό εξέταση προϊόντος, σε επίπεδο «εκ του εργοστασίου» και στο ίδιο στάδιο εμπορίας. Σύμφωνα με το άρθρο 2 παράγραφος 10 του βασικού κανονισμού, και με σκοπό να διασφαλισθεί δίκαιη σύγκριση, ελήφθησαν υπόψη οι διαφορές όσον αφορά τους παράγοντες που, σύμφωνα με τους ισχυρισμούς και βάσει αποδεικτικών στοιχείων, επηρέασαν τις τιμές και τη συγκρισιμότητα των τιμών. Έγιναν προσαρμογές για τα έξοδα της εγχώριας μεταφοράς και της μεταφοράς διά θαλάσσης, το κόστος ασφάλισης, πίστωσης, χειρισμού και συσκευασίας. Περαιτέρω, έγινε 5 % προσαρμογή στην τιμή εξαγωγής για τον φόρο εξαγωγής και προσαρμογή για τον φόρο προστιθέμενης αξίας (ΦΠΑ) επί της κανονικής τιμής. 2.5. Περιθώριο ντάμπινγκ (32) Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ προσδιορίστηκε για κάθε τύπο προϊόντος με βάση τη σύγκριση της μέσης σταθμισμένης κανονικής αξίας με τον σταθμισμένο μέσο όρο τιμών για τις εξαγωγές στο ίδιο στάδιο εμπορίας. Η σύγκριση αυτή έδειξε την ύπαρξη πρακτικής ντάμπινγκ κατά τη διάρκεια της ΠΕΕ που ανέρχεται σε πάνω από 80 %, δηλαδή σε σημαντικά υψηλότερο επίπεδο από ό,τι στην τελευταία έρευνα επανεξέτασης (31 %). Το επακριβές περιθώριο ντάμπινγκ δεν μπορεί να αποκαλυφθεί για λόγους εμπιστευτικότητας. Οι υπολογισμοί βασίστηκαν σε στοιχεία που παρασχέθηκαν από έναν παραγωγό-εξαγωγέα στη ΛΔΚ και έναν παραγωγό στην ανάλογη χώρα. Η αποκάλυψη του περιθωρίου ντάμπινγκ θα επέτρεπε τόσο στον συνεργαζόμενο παραγωγό-εξαγωγέα στην ΛΔΚ όσο και στον παραγωγό στην ανάλογη χώρα να αφαιρέσουν αντίστοιχα την κανονική τιμή και την τιμή εξαγωγής του άλλου, γεγονός που θα αποτελούσε σαφή παραβίαση του δικαιώματος και των δύο μερών στην εμπιστευτικότητα. 3. Εξέλιξη των εισαγωγών σε περίπτωση κατάργησης των μέτρων 3.1. Προκαταρκτική παρατήρηση (33) Τα στοιχεία που περιλαμβάνονται στο παρόν τμήμα ελήφθησαν μέσω της ανάλυσης των στοιχείων που παρασχέθηκαν από τον συνεργαζόμενο παραγωγό-εξαγωγέα, από τη Εurostat, με την αίτηση της επανεξέτασης. 3.2. Πλεονάζουσα παραγωγική ικανότητα των κινέζων παραγωγών-εξαγωγέων (34) Τα στοιχεία για την πλεονάζουσα παραγωγική ικανότητα που παρασχέθηκαν από τον συνεργαζόμενο κινέζο παραγωγό-εξαγωγέα παρουσιάστηκαν με 20 % αύξηση ή μείωση για την τήρηση της εμπιστευτικότητας. Η παραγωγική ικανότητα στην ΛΔΚ ανερχόταν σε περίπου 21 000 τόνους το 2006 και το 2007 και αυξήθηκε σημαντικά σε περίπου 35 000 τόνους το 2008 και την ΠΕΕ, αύξηση μεγαλύτερη του 80 % κατά την εξεταζόμενη περίοδο. Τα στοιχεία αυτά μπορούν να θεωρηθούν συντηρητικά, καθώς η αίτηση επανεξέτασης ανέφερε παραγωγική ικανότητα περίπου 50 000 τόνους. (35) Επιπλέον, ο συνεργαζόμενος παραγωγός-εξαγωγέας ανέφερε σημαντική αύξηση της ικανότητας κατά την εξεταζόμενη περίοδο. (36) Με βάση τις πληροφορίες που συνελέγησαν κατά τη διάρκεια της έρευνας, η συνολική κινεζική παραγωγική ικανότητα υπερέβη σημαντικά την πραγματική κινεζική παραγωγή (κατά περισσότερους από 20 000 τόνους τουλάχιστον το 2008 και την ΠΕΕ). (37) Κατά την ΠΕΕ, η ΛΔΚ είχε πλεονάζουσα παραγωγική ικανότητα που ανερχόταν στο εξαπλάσιο της κατανάλωσης της Ένωσης (25 000 τόνοι σε σχέση με τους 3 800 τόνους της κατανάλωσης της Ένωσης). (38) Ενόψει των ανωτέρω, δεν μπορεί να αποκλειστεί ότι ένα μεγάλο μέρος της πλεονάζουσας ικανότητας στην ΛΔΚ θα μπορούσε να χρησιμοποιηθεί για την αύξηση των εξαγωγών στην Ένωση αν λήξουν τα μέτρα αντιντάμπινγκ. (39) Επιπλέον, οι πληροφορίες που υποβλήθηκαν κατά τη διάρκεια της έρευνας επισήμαναν σημαντικές στρεβλώσεις στην αγορά των πρώτων υλών που χρησιμοποιούνται για την κατασκευή του υπό εξέταση προϊόντος. Πρώτον, οι πρώτες ύλες υπόκεινται σε ποσοστώσεις που χορηγούνται από τις κινεζικές αρχές. Δεύτερον, οι κινεζικές αρχές περιορίζουν την πρόσβαση σε πρώτες ύλες μέσω της επιβολής φόρων εξαγωγής και πολιτικών μείωσης του Φ.Π.Α, που, όπως προσδιορίζεται στην αιτιολογική σκέψη 31, εφαρμόζονται επίσης στο υπό εξέταση προϊόν. Οι εν λόγω παράγοντες συνιστούν πρόσθετα στοιχεία που τονίζουν την πιθανότητα συνέχισης της πρακτικής ντάμπινγκ στην παρούσα περίπτωση. 3.3. Ελκυστικότητα της αγοράς της Ένωσης και τιμές εξαγωγής σε τρίτες χώρες (40) Οι πληροφορίες σχετικά με τις τιμές που παρασχέθηκαν από τον συνεργαζόμενο εξαγωγέα, που δεν μπορούν να αποκαλυφθούν για λόγους εμπιστευτικότητας, δείχνουν ότι η Ένωση συνιστά πράγματι μια ενδιαφέρουσα αγορά για τους κινέζους παραγωγούς-εξαγωγείς. Σε όλη την εξεταζόμενη περίοδο οι τιμές που επιτεύχθηκαν σε αγορές άλλων τρίτων χωρών ήταν κατώτερες (πλην του 2007) από εκείνες που χρεώθηκαν στην Ένωση (χονδρικά μεταξύ 10 και 20 % χαμηλότερες σε διάφορα έτη σε ολόκληρη την εξεταζόμενη περίοδο). (41) Για τους λόγους αυτούς, μπορεί να συναχθεί το συμπέρασμα ότι όσον αφορά τις τιμές που επιτυγχάνονται, η αγορά της ΕΕ είναι σαφώς ελκυστική εναλλακτική επιλογή για τους κινέζους εξαγωγείς. (42) Στο πλαίσιο αυτό, οι κινέζοι παραγωγοί-εξαγωγείς έχουν ένα κίνητρο για να διοχετεύσουν τις εξαγωγές τους στην αγορά της Ένωσης, εφόσον καταργηθούν τα μέτρα. Οι υψηλότερες τιμές στην αγορά της Ένωσης θα επέτρεπαν σε κινέζους παραγωγούς-εξαγωγείς να επιτύχουν καλύτερα περιθώρια κέρδους. 3.4. Παράκαμψη των μέτρων (43) Το 2005 τα μέτρα επεκτάθηκαν σε έναν πρόσθετο κωδικό CN, καθώς διαπιστώθηκε ότι οι κινέζοι εξαγωγείς παρέκαμπταν τα μέτρα προσθέτοντας μικρές ποσότητες άλλης μεταλλικής σκόνης (συνήθως κοβάλτιο) στη σκόνη καρβιδίου του βολφραμίου (12). Η διαπίστωση αυτή επιβεβαίωσε ότι η πρακτική παράκαμψης είναι ακόμη ένα στοιχείο που τονίζει το συμπέρασμα της πιθανότητας της συνέχισης της πρακτικής ντάμπινγκ. Συνιστά δε σαφή απόδειξη ότι η ευρωπαϊκή αγορά εξακολουθεί να είναι ελκυστική για τους κινέζους παραγωγούς-εξαγωγείς που θα διοχέτευαν πιθανώς υψηλότερο όγκο καρβιδίου του βολφραμίου στην ΕΕ απουσία μέτρων αντιντάμπινγκ. 3.5. Συμπέρασμα για την πιθανότητα συνέχισης της πρακτικής ντάμπινγκ (44) Η προηγούμενη ανάλυση δείχνει ότι οι κινεζικές εισαγωγές εξακολούθησαν να εισέρχονται στην αγορά της Ένωσης σε τιμές που αποτελούν αντικείμενο ντάμπινγκ με πολύ υψηλά περιθώρια ντάμπινγκ. Δεδομένης, κυρίως, της ανάλυσης των επιπέδων τιμών στην ΕΕ και στις αγορές άλλων τρίτων χωρών καθώς και ικανότητες που είναι διαθέσιμες στην ΛΔΚ, μπορεί να συναχθεί το συμπέρασμα ότι υπάρχει πιθανότητα συνέχισης της πρακτικής ντάμπινγκ, αν καταργηθούν τα μέτρα. Δ. ΚΑΤΑΣΤΑΣΗ ΤΗΣ ΑΓΟΡΑΣ ΤΗΣ ΕΝΩΣΗΣ 1. Ορισμός του κλάδου παραγωγής της Ένωσης (45) Εντός της Ένωσης, το ομοειδές προϊόν κατασκευάζεται από επτά εταιρείες ή ομίλους εταιρειών. (46) Επομένως, θεωρείται ότι αποτελούν τον κλάδο παραγωγής της Ένωσης κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού και καλούνται εφεξής «κλάδος παραγωγής της Ένωσης». 2. Προκαταρκτική παρατήρηση (47) Στοιχεία σχετικά με τις εισαγωγές του υπό εξέταση προϊόντος στην Ένωση, καταγωγής ΛΔΚ, έπρεπε να παρουσιασθούν με μορφή δεικτών, προκειμένου να τηρηθεί το απόρρητο, σύμφωνα με το άρθρο 19 του βασικού κανονισμού. (48) Λόγω της συμπερίληψης προϊόντων διαφορετικών από το υπό εξέταση προϊόν στα στοιχεία για τις εισαγωγές που είναι διαθέσιμα από την Eurostat σε επίπεδο κωδικού ΣΟ, η ακόλουθη ανάλυση έγινε με βάση τα στοιχεία για τις εισαγωγές σε επίπεδο κωδικού Taric, τα οποία συμπληρώθηκαν από πληροφορίες από τα στοιχεία που συλλέγηκαν σύμφωνα με το άρθρο 14 παράγραφος 6 του βασικού κανονισμού. Τα στοιχεία TARIC θεωρούνται εμπιστευτικά, καθώς παρέχουν επίπεδο λεπτομέρειας που προβλέπει τον προσδιορισμό των μερών. Για τον λόγο αυτό, ορισμένες πληροφορίες παρουσιάστηκαν σε σύνολα. (49) Τα στοιχεία του κλάδου παραγωγής της Ένωσης ελήφθησαν από απαντήσεις των επτά παραγωγών της Ένωσης σε ερωτηματολόγιο. 3. Κατανάλωση στην αγορά της Ένωσης (50) Η κατανάλωση στην Ένωση προσδιορίστηκε βάσει του όγκου των πωλήσεων του κλάδου παραγωγής της Ένωσης στην αγορά της Ένωσης και στοιχεία εισαγωγών από τη Eurostat. (51) Μεταξύ του 2006 και της ΠΕΕ, η κατανάλωση της Ένωσης μειώθηκε κατά σχεδόν 62 %, η δε σημαντικότερη μείωση σημειώθηκε μεταξύ του 2008 και της ΠΕΕ. Στην ΠΕΕ, η παραγωγή μειώθηκε κατά 63 % σε σύγκριση με το 2008. Πίνακας 1 Κατανάλωση 2006 2007 2008 ΠΕΕ Όγκος (σε τόνους) + Συνολικές εισαγωγές 1 766 1 885 2 303 755 + Παραγωγή της ΕΕ που πωλείται στην αγορά της ΕΕ 8 281 8 334 7 981 3 024 = Κατανάλωση 10 047 10 218 10 284 3 779 ετήσια αύξηση 2 % 1 % -63 % 4. Όγκος, μερίδιο αγοράς και τιμές των εισαγωγών από τη Λαϊκή Δημοκρατία της Κίνας (52) Οι ποσότητες, τα μερίδια αγοράς και οι μέσες τιμές των εισαγωγών από τη Ρωσία εξελίχθηκαν όπως αναφέρεται παρακάτω. Οι συνολικές ποσότητες και οι τάσεις τιμών βασίζονται σε στοιχεία της Eurostat. Πίνακας 2 Εισαγωγές από τις ΗΠΑ 2006 2007 2008 ΠΕΕ Όγκος των εισαγωγών από την εν λόγω χώρα (τόνοι) Άνω των 700 Άνω των 700 Άνω των 400 Άνω των 60 Δείκτης (2006 = 100) 100 104 60 11 Μερίδιο αγοράς των εισαγωγών από την εν λόγω χώρα 7,1 % 7,3 % 4,2 % 2,1 % Τιμή εισαγωγών από την εν λόγω χώρα (EUR/τόνο) 25 622 21 883 22 434 22 110 Δείκτης (2006 = 100) 100 85 88 86 (53) Ο όγκος των εισαγωγών που αποτελούν αντικείμενο ντάμπινγκ του υπό εξέταση προϊόντος καταγωγής ΛΔΚ μειώθηκε κατά 89 % κατά την εξεταζόμενη περίοδο και έφτασε ένα επίπεδο περίπου 80 τόνων κατά τη διάρκεια της ΠΕΕ. Το μερίδιό τους στην αγορά μειώθηκε επίσης από 7,1 % το 2006 σε 2,1 % κατά την ΠΕΕ. (54) Μια πιθανή εξήγηση για τη μείωση αυτή είναι η σημαντική αύξηση της εγχώριας κατανάλωσης της ΛΔΚ κατά τη διάρκεια της εξεταζόμενης περιόδου. Επιπλέον, μέσω ενός συστήματος εξαγωγικών ποσοστώσεων και δασμών οι κινεζικές αρχές φαίνεται ότι επιδιώκουν μια πολιτική διατήρησης των πόρων βολφραμίου της ΛΔΚ. (55) Οι τιμές των κινεζικών εισαγωγών μειώθηκαν κατά 14 % κατά τη διάρκεια της εξεταζόμενης περιόδου. Η εξέλιξη αυτή εκφράζει τη γενική τάση που παρατηρήθηκε επίσης όσον αφορά τις τιμές του κλάδου παραγωγής της Ένωσης. (56) Η σύγκριση έδειξε επίσης ότι οι εισαγωγές από τη ΛΔΚ είχαν τιμές χαμηλότερες από αυτές του κλάδου παραγωγής της Ένωσης κατά περισσότερο από 10 %, μετά την αφαίρεση του υφιστάμενου δασμού αντιντάμπινγκ. Τα αποτελέσματα αυτά είναι τα ίδια όπως και στην τελευταία έρευνα επανεξέτασης (13). 5. Εισαγωγές από άλλες χώρες (57) Ο όγκος των εισαγωγών από λοιπές τρίτες χώρες, κατά την εξεταζόμενη περίοδο, εμφαίνεται στον πίνακα που ακολουθεί. Οι συνολικές ποσότητες και οι τάσεις τιμών βασίζονται σε στοιχεία της Eurostat. Πίνακας 3 Εισαγωγές από άλλες χώρες 2006 2007 2008 ΠΕΕ Εισαγωγές από άλλες τρίτες χώρες (τόνοι) 1 050 1 138 1 873 675 Δείκτης (2006 = 100) 100 108 178 64 Μερίδιο αγοράς εισαγωγών από άλλες χώρες 10,5 % 11,1 % 18,2 % 17,9 % Μέση τιμή (EUR/τόνο) 27 309,1 26 626,0 21 607,5 24 867,4 Δείκτης (2006 = 100) 100 97 79 91 Μερίδιο αγοράς ΗΠΑ 4,2 % 3,9 % 3,9 % 3,6 % Μέση τιμή (EUR/τόνο) 32 948,1 32 356,0 29 353,3 32 054,4 Μερίδιο αγοράς Νότιας Κορέας 2,2 % 2,4 % 2,6 % 4,4 % Μέση τιμή (EUR/τόνο) 33 733,8 29 969,5 25 789,0 24 503,7 (58) Οι εισαγωγές από τις ενδιαφερόμενες χώρες μειώθηκαν κατά 36 % κατά τη διάρκεια της εξεταζόμενης περιόδου. Ακολούθησαν τη γενική τάση της αγοράς που προκλήθηκε από τη μειωμένη κατανάλωση (μείωση κατά 62 %), αλλά όχι με τον ίδιο ρυθμό. Με αυτόν τον τρόπο, το μερίδιο αγοράς αυτών των εισαγωγών αυξήθηκε από 10,5 % σε 17,9 %. Ωστόσο, ο αντίκτυπος αυτών των εισαγωγών στον κλάδο παραγωγής της Ένωσης δεν μπορεί να θεωρηθεί αρνητικός, όπως καταδεικνύεται στις αιτιολογικές σκέψεις 85 έως 88. (59) Θα πρέπει να σημειωθεί ότι το μερίδιο αγοράς της Δημοκρατίας της Κορέας («Κορέα») διπλασιάστηκε κατά την εξεταζόμενη περίοδο, φτάνοντας το 4,4 %. Οι κορεατικές μέσες τιμές εισαγωγής μειώθηκαν κατά τη διάρκεια της εξεταζόμενης περιόδου, ωστόσο παραμένουν σταθερά υψηλότερες από τη μέση τιμή πώλησης των κινεζικών εξαγωγικών πωλήσεων. 6. Οικονομική κατάσταση του κλάδου παραγωγής της Ένωσης (60) Σύμφωνα με το άρθρο 3 παράγραφος 5 του βασικού κανονισμού, η Επιτροπή εξέτασε όλους τους σχετικούς οικονομικούς παράγοντες και δείκτες που έχουν επίπτωση στην κατάσταση του κλάδου παραγωγής της Ένωσης. 6.1. Παραγωγή (61) Η παραγωγή του κλάδου παραγωγής της Ένωσης κατ'αρχάς αυξήθηκε κατά 5,8 % το 2007 και κατά 11,6 % το 2008 σε σύγκριση με το 2006 και, στη συνέχεια, μειώθηκε απότομα, κατά τη διάρκεια της ΠΕΕ, κατά 56 % σε σύγκριση με το 2008. Πίνακας 4 Συνολική παραγωγή της Ένωσης 2006 2007 2008 ΠΕΕ Όγκος (τόνοι) Παραγωγή 10 094 10 679 11 268 4 861 Δείκτης (2006 = 100) 100 106 112 48 6.2. Παραγωγική ικανότητα και συντελεστές χρησιμοποίησης της παραγωγικής ικανότητας (62) Η παραγωγική ικανότητα αυξήθηκε ελαφρώς (κατά 10,8 %) μεταξύ του 2006 και της ΠΕΕ. Καθώς η παραγωγή μειώθηκε, ιδίως κατά τη διάρκεια της ΠΕΕ, η προκύπτουσα χρησιμοποίηση της παραγωγικής ικανότητας έδειξε συνολική μείωση ύψους 57 % μεταξύ 2006 και ΠΕΕ, φτάνοντας στο 39 % της χρησιμοποίησης της παραγωγικής ικανότητας κατά τη διάρκεια της ΠΕΕ. Πίνακας 5 Παραγωγική ικανότητα και χρησιμοποίησή της 2006 2007 2008 ΠΕΕ Όγκος (τόνοι) Παραγωγική ικανότητα 11 110 11 610 12 230 12 310 Δείκτης (2006 = 100) 100 105 110 111 Χρησιμοποίηση της παραγωγικής ικανότητας 91 % 92 % 92 % 39 % Δείκτης (2006 = 100) 100 101 101 43 6.3. Αποθέματα (63) Το επίπεδο των αποθεμάτων στη λήξη της περιόδου του κλάδου παραγωγής της Ένωσης αυξήθηκε κατά 20 % το 2008 σε σύγκριση με το 2006 και, στη συνέχεια, μειώθηκε κατά 26 % κατά τη διάρκεια της ΠΕΕ. Πίνακας 6 Αποθέματα 2006 2007 2008 ΠΕΕ Όγκος (τόνοι) Αποθέματα στη λήξη της περιόδου 1 714 1 808 2 054 1 514 Δείκτης (2006 = 100) 100 106 120 88 6.4. Όγκος πωλήσεων (64) Οι πωλήσεις του ενωσιακού κλάδου παραγωγής στην αγορά της Ένωσης σε μη συνδεόμενους πελάτες αυξήθηκε ελαφρώς μεταξύ 2006 και 2008 και, στη συνέχεια, μειώθηκε κατά 61 % μεταξύ 2008 και της ΠΕΕ. Ο όγκος πωλήσεων αυξήθηκε το 2007 και το 2008, αλλά μειώθηκε απότομα κατά τη διάρκεια της ΠΕΕ. Η εξέλιξη αυτή συμβαδίζει με τη γενική τάση μείωσης της κατανάλωσης στην κοινοτική αγορά. Πίνακας 7 Πωλήσεις σε μη συνδεόμενους πελάτες 2006 2007 2008 ΠΕΕ Όγκος (τόνοι) 5 594 5 630 5 874 2 292 Δείκτης (2006 = 100) 100 101 105 41 6.5. Μερίδιο αγοράς (65) Το μερίδιο αγοράς του ενωσαικού κλάδου παραγωγής ήταν μάλλον σταθερός μεταξύ 2006 και 2008, για να αυξηθεί στη συνέχεια κατά 4 εκατοστιαίες μονάδες μεταξύ του 2008 και της ΠΕΕ. Συνολικά, σημειώθηκε αύξηση 5 εκατοστιαίων μονάδων κατά την εξεταζόμενη περίοδο. Πίνακας 8 Μερίδιο αγοράς της ΕΕ 2006 2007 2008 ΠΕΕ Μερίδιο αγοράς της ΕΕ 56 % 55 % 57 % 61 % Δείκτης (2006 = 100) 100 99 103 109 6.6. Ανάπτυξη (66) Δεδομένου ότι η μείωση στις πωλήσεις ήταν ελαφρά χαμηλότερη από τη μείωση της κατανάλωσης, ο κλάδος παραγωγής της Ένωσης κέρδισε κάποιο μερίδιο αγοράς. 6.7. Απασχόληση (67) Το επίπεδο της απασχόλησης του κλάδου παραγωγής της Ένωσης αυξήθηκε κατά 17 % μεταξύ του 2006 και της ΠΕΕ. Η απασχόληση μειώθηκε επίσης την περίοδο 2006-2008, όταν η παραγωγή αυξήθηκε ελαφρώς, δείχνοντας τις προσπάθειες που κατέβαλε ο κλάδος παραγωγής της Ένωσης για να βελτιώσει την παραγωγικότητά του. Ωστόσο, κατά τη διάρκεια της ΠΕΕ η δραστική μείωση της παραγωγής είχε ως αποτέλεσμα την έντονη επιδείνωση της απασχόλησης. Πίνακας 9 Απασχόληση 2006 2007 2008 ΠΕΕ Μέση περίοδος ΠΕΕ 674 667 653 557 Δείκτης (2006 = 100) 100 99 97 83 6.8. Παραγωγικότητα (68) Η παραγωγικότητα του εργατικού δυναμικού της Ένωσης, μετρώμενη ως παραγωγή ανά απασχολούμενο ανά έτος, αυξήθηκε το 2007 και το 2008 κατά 7 % και 15 %, αντίστοιχα, σε σύγκριση με το 2006 και, στη συνέχεια, μειώθηκε κατά 49 % μεταξύ του 2008 και της ΠΕΕ. Πίνακας 10 Παραγωγικότητα 2006 2007 2008 ΠΕΕ Παραγωγικότητα (τόνοι ανά έτος και απασχολούμενο) 15 16 17 9 Δείκτης (2006 = 100) 100 107 115 58 6.9. Τιμές πώλησης (69) Οι μέσες τιμές εκ του εργοστασίου στον κλάδο παραγωγής της Ένωσης προς μη συνδεόμενους πελάτες στην Ένωση σημείωσαν πτωτική τάση κατά την εξεταζόμενη περίοδο. Συνολικά, ο κλάδος παραγωγής της Ένωσης έπρεπε να μειώσει τις τιμές του κατά 15,4 % μεταξύ του 2006 και της ΠΕΕ. (70) Όπως εξηγήθηκε στις αιτιολογικές σκέψεις 55 και 56, οι τιμές των εισαγωγών που αποτελούν αντικείμενο ντάμπινγκ εκ μέρους της ΛΔΚ ακολούθησαν τάση παρόμοια με εκείνη του κλάδου παραγωγής της Ένωσης, αλλά ήταν σταθερά χαμηλότερες από ό,τι οι τιμές του κλάδου παραγωγής της Ένωσης. Κατά τη διάρκεια της ΠΕΕ, οι τιμές εκ μέρους της ΛΔΚ ήταν πάνω από 10 % χαμηλότερες από εκείνες του κλάδου παραγωγής της Ένωσης. Πίνακας 11 Τιμή μονάδας στην αγορά ΕΕ 2006 2007 2008 ΠΕΕ Τιμές μονάδας των πωλήσεων στην Ένωση (EUR/τόνο) 31 030 29 995 29 072 26 241 Δείκτης (2006 = 100) 100 97 94 85 6.10. Μισθοί (71) Μεταξύ του 2006 και της ΠΕΕ ο μέσος μισθός ανά εργαζόμενο αυξήθηκε κατά 4,8 %. Πίνακας 12 Κόστος εργασίας 2006 2007 2008 ΠΕΕ Ετήσιο κόστος εργασίας ανά εργαζόμενο 53 614 54 613 56 564 56 221 Δείκτης (2006 = 100) 100 102 106 105 6.11. Επενδύσεις και ικανότητα άντλησης κεφαλαίων (72) Μεταξύ του 2006 και του 2008, η ετήσια ροή επενδύσεων από τον κλάδο παραγωγής της Ένωσης στο υπό εξέταση προϊόν αυξήθηκε κατά 18 %. Οι επενδύσεις, μεταξύ του 2007 και του 2008, αυξήθηκαν κατά 103 %. Ωστόσο, κατά τη διάρκεια της ΠΕΕ οι επενδύσεις μειώθηκαν κατά 65 % σε σύγκριση με το 2008. (73) Οι επενδύσεις έγιναν κυρίως στην κατασκευή νέων εγκαταστάσεων για την παραγωγή βολφραμίου από χρησιμοποιημένα υλικά και παλιοσίδερα. Οι επενδύσεις έπρεπε να μειωθούν λόγω: i) της μείωσης επί του γενικού επιπέδου παραγωγής στην αγορά της Ένωσης, ii) των στρεβλώσεων επί των πρώτων υλών (βλέπε αιτιολογική σκέψη 39), iii) της οικονομικής κρίσης. (74) Κατά τη διάρκεια της ΠΕΕ, δεν έγινε ουσιαστικά καμία επένδυση. Αυτό μπορεί να εξηγηθεί σε μεγάλο βαθμό από την οικονομική κρίση η οποία άρχισε το 2008 και έφτασε στο χαμηλότερο σημείο της κατά τη διάρκεια της ΠΕΕ, όταν η πρόσβαση σε νέο κεφάλαιο ήταν ακόμη πιο δύσκολη. Πίνακας 13 Επενδύσεις 2006 2007 2008 ΠΕΕ Καθαρές επενδύσεις (000 EUR) 18 403 10 711 21 756 7 568 Δείκτης (2006 = 100) 100 58 118 41 6.12. Κερδοφορία και απόδοση επενδύσεων (75) Λόγω εν μέρει των ισχυόντων μέτρων αντιντάμπινγκ και εν μέρει των προσπαθειών που καταβάλλονται από τον κλάδο παραγωγής της Ένωσης να διαφοροποιηθούν οι πηγές πρώτων υλών, μεταξύ 2006 και 2008 ο κλάδος παραγωγής της Ένωσης ήταν σε θέση να διατηρήσει θετικό επίπεδο κερδοφορίας, ακόμη και αν συνολικά μειώθηκε κατά 26 % κατά τη διάρκεια της περιόδου αυτής. Κατά τη διάρκεια της ΠΕΕ, ωστόσο, ο κλάδος παραγωγής της Ένωσης είχε πολύ λιγότερο ευνοϊκό αποτέλεσμα, παρουσιάζοντας κάποια ευπάθεια στο πλαίσιο αυτό. (76) Η απόδοση των επενδύσεων ακολούθησε γενικά την τάση κερδοφορίας σε όλη την εξεταζόμενη περίοδο. Πίνακας 14 Κερδοφορία και απόδοση των επενδύσεων 2006 2007 2008 ΠΕΕ Καθαρό κέρδος των πωλήσεων της ΕΕ σε μη συνδεδεμένους πελάτες (% των καθαρών πωλήσεων) 10,3 % 5,8 % 7,6 % -19,5 % Απόδοση των επενδύσεων (καθαρό κέρδος επί % της καθαρής λογιστικής αξίας των επενδύσεων) 34,8 % 22,1 % 28,8 % -28,6 % 6.13. Ταμειακές ροές (77) Η τάση της ταμειακής ροής, που είναι η ικανότητα του κλάδου να αυτοχρηματοδοτήσει τις δραστηριότητές του, παρέμεινε θετική κατά τη διάρκεια της εξεταζόμενης περιόδου. Ωστόσο, μεταξύ του 2006 και της ΠΕΕ, μειώθηκε κατά περίπου 35 %. Πίνακας 15 Ταμειακή ροή 2006 2007 2008 ΠΕΕ Ταμειακές ροές (000 EUR) 36 125 39 868 44 102 23 540 Δείκτης (2006 = 100) 100 110 122 65 6.14. Μέγεθος του περιθωρίου ντάμπινγκ (78) Η πρακτική ντάμπινγκ από τη ΛΔΚ εξακολούθησε κατά τη διάρκεια της ΠΕΕ σε επίπεδο που είναι σημαντικά υψηλότερο από το τρέχον επίπεδο των μέτρων. Περαιτέρω, δεδομένων των στρεβλώσεων επί των πρώτων υλών, της πλεονάζουσας παραγωγικής ικανότητας και των τιμών των εισαγωγών από την ΛΔΚ, ο αντίκτυπος στον κλάδο παραγωγής της Ένωσης των πραγματικών περιθωρίων του ντάμπινγκ δεν μπορεί να θεωρηθεί αμελητέος. 6.15. Ανάκαμψη από παλαιότερες πρακτικές ντάμπινγκ (79) Αναλύθηκε κατά πόσον ο κλάδος παραγωγής της Ένωσης ανέκαμψε μετά τις επιπτώσεις από παλαιότερες πρακτικές ντάμπινγκ. Εξήχθη το συμπέρασμα ότι ο κλάδος κατόρθωσε να ανακάμψει σε μεγάλο βαθμό από τις επιπτώσεις αυτές, δεδομένου ότι τα ισχύοντα μέτρα αντιντάμπινγκ αποδείχτηκαν αποτελεσματικά. Ωστόσο, η οικονομική κρίση σταμάτησε την εν λόγω διεργασία και επέτεινε τις δυσκολίες του κλάδου παραγωγής της Ένωσης. 7. Αντίκτυπος των εισαγωγών που αποτελούν αντικείμενο ντάμπινγκ και άλλοι παράγοντες 7.1. Αντίκτυπος των εισαγωγών που αποτελούν αντικείμενο ντάμπινγκ (80) Παράλληλα με τη μειωμένη κατανάλωση στην Ένωση, το μερίδιο αγοράς των κινεζικών εισαγωγών μειώθηκε από 7,1 % σε 2,1 % (βλέπε αιτιολογική σκέψη 52). Οι διαθέσιμες πληροφορίες δείχνουν ότι οι εν λόγω εισαγωγές πραγματοποιήθηκαν σε τιμές χαμηλότερες από εκείνες του κλάδου παραγωγής της Ένωσης και, επίσης, χαμηλότερες από εκείνες των εισαγωγών καταγωγής τρίτων χωρών. Όπως αναφέρθηκε στην αιτιολογική σκέψη 56, βάσει υπολογισμού εκτός του δασμού αντιντάμπινγκ, οι κινεζικές εισαγωγές ήταν σε τιμές χαμηλότερες των τιμών του κλάδου παραγωγής της Ένωσης κατά 10,7 % κατά τη διάρκεια της ΠΕΕ. Υπενθυμίζεται ότι το ποσοστό δασμού ανέρχεται σε 33 %. Κατά συνέπεια, το επίπεδο μείωσης δείχνει, αφενός, την αποτελεσματικότητα των ισχυόντων δασμών και, αφετέρου, την αναγκαιότητα να συνεχιστούν τα μέτρα. Το συμπέρασμα αυτό ενισχύεται από το γεγονός ότι η μείωση που διαπιστώθηκε ήταν στο ίδιο επίπεδο με αυτό της προηγούμενης έρευνας επανεξέτασης. Για τον λόγο αυτό, ο αντίκτυπος της τιμής των εισαγωγών που αποτελούν αντικείμενο ντάμπινγκ από την ΛΔΚ στον κλάδο παραγωγής της Ένωσης παρέμεινε αμετάβλητος και, ελλείψει τυχόν στοιχείων που να δείχνουν το αντίθετο, είναι πιθανόν να συνεχισuεί. 7.2. Αντίκτυπος της οικονομικής κρίσης (81) Λόγω των πολύ αρνητικών οικονομικών συνθηκών που επικρατούσαν κατά τη διάρκεια της ΠΕΕ στον μεταγενέστερο τομέα του βολφραμίου, ιδίως στον τομέα του χάλυβα και των καρβιδιοδεμάτων, που αντιπροσωπεύει την πλειονότητα της κατανάλωσης βολφραμίου στην Ένωση, ο κλάδος παραγωγής της Ένωσης μείωσε δραστικά την παραγωγή και τις πωλήσεις του υπό εξέταση προϊόντος. (82) Πριν από την κρίση, οι εταιρείες που δραστηριοποιούνταν στον κατάντη τομέα είχαν υψηλό επίπεδο αποθεμάτων βολφραμίου που δεν σχηματίστηκαν κατά τη διάρκεια της ΠΕΕ, επηρεάζοντας περαιτέρω το επίπεδο παραγωγής του κλάδου παραγωγής της Ένωσης. (83) Καθώς η παραγωγή μειωνόταν και επειδή ο κλάδος παραγωγής της Ένωσης είναι έντασης κεφαλαίου, απαιτώντας έτσι την παραγωγή ορισμένου όγκου προκειμένου να διατηρηθεί το σταθερό κόστος μονάδας, η κερδοφορία επηρεάστηκε σοβαρά. (84) Ωστόσο, η ανάλυση του κλάδου παραγωγής της Ένωσης πριν από την κρίση αποδεικνύει την αποτελεσματικότητα των ισχυόντων μέτρων αντιντάμπινγκ. Η έρευνα έδειξε ότι οι μεγαλύτεροι παραγωγοί της Ένωσης έκαναν σημαντικές επενδύσεις προκειμένου να αποφευχθούν οι στρεβλώσεις πρώτων υλών, ενώ ταυτόχρονα ήταν σε θέση να ανταγωνιστούν στην αγορά διατηρώντας μια υγιή θέση. 7.3. Εισαγωγές από άλλες χώρες (85) Εκτιμάται ότι ο όγκος των εισαγωγών από άλλες τρίτες χώρες μειώθηκε κατά 36 %, από 1 500 τόνους το 2006 σε 675 τόνους την ΠΕΕ. Το μερίδιο αγοράς των εισαγωγών από άλλες χώρες αυξήθηκε από 10,5 % το 2006 σε 17,9 % την ΠΕΕ. Οι μέσες τιμές εισαγωγών μειώθηκαν κατά 8,9 % μεταξύ της 2006 και της ΠΕΕ. Οι κύριες χώρες εισαγωγής ήταν η Νότια Κορέα και οι ΗΠΑ. (86) Το μερίδιο αγοράς των εισαγωγών από τη Νότια Κορέα διπλασιάστηκε κατά την εξεταζόμενη περίοδο (από 2,2 % σε 4,4 %). Ωστόσο, οι διαθέσιμες πληροφορίες δείχνουν ότι κατά τη διάρκεια της ΠΕΕ οι εν λόγω εισαγωγές έγιναν σε τιμές ελαφρώς μόνον χαμηλότερες από εκείνες του κλάδου παραγωγής της Ένωσης (κατά 6,6 %), αλλά υψηλότερες (κατά 9,8 %) από τις τιμές των εισαγωγών καταγωγής ΛΔΚ. (87) Το μερίδιο αγοράς των εισαγωγών από τις ΗΠΑ κατά την εξεταζόμενη περίοδο μειώθηκε κατά 15,1 ποσοστιαίες μονάδες (από 4,2 % σε 3,6 %). Οι διαθέσιμες πληροφορίες δείχνουν ότι κατά τη διάρκεια της ΠΕΕ οι εν λόγω εισαγωγές έγιναν σε τιμές που ήταν μεγαλύτερες από τις τιμές του κλάδου παραγωγής της Ένωσης και, έτσι, σημαντικά υψηλότερες (κατά 31 %) από τις τιμές των εισαγωγών καταγωγής ΛΔΚ. (88) Εν κατακλείδι, μεταξύ των μεγαλύτερων εισαγωγέων καρβιδίου του βολφραμίου στην Ένωση, οι εισαγωγές από τη Νότια Κορέα και τις ΗΠΑ δεν μπορούν να έχουν αρνητικό αντίκτυπο στην κατάσταση του κλάδου παραγωγής της Ένωσης κυρίως λόγω των επιπέδων τιμών τους (παρόμοιες ή ακόμη υψηλότερες από τις τιμές του κλάδου παραγωγής της Ένωσης) και, στην περίπτωση των ΗΠΑ, επίσης λόγω του μειούμενου μεριδίου αγοράς. 8. Συμπέρασμα (89) Λόγω των ισχυόντων αποτελεσματικών δασμών αντιντάμπινγκ, ο κλάδος παραγωγής της Ένωσης ήταν σε θέση να ανακάμψει σε κάποιο βαθμό από τις επιπτώσεις της ζημιογόνου πρακτικής ντάμπινγκ του παρελθόντος. (90) Εντούτοις, δεν μπορεί να συναχθεί το συμπέρασμα ότι η κατάσταση του κλάδου παραγωγής της Ένωσης είναι ασφαλής. Παρόλο που όλοι σχεδόν οι δείκτες ζημίας που αφορούν τις χρηματοοικονομικές αποδόσεις των παραγωγών της Ένωσης -όπως η κερδοφορία, οι αποδόσεις των επενδύσεων και οι ταμειακές ροές- βελτιώθηκαν κατά τη διάρκεια των πρώτων ετών της εξεταζόμενης περιόδου, η έρευνα έδειξε επίσης ότι κατά τη διάρκεια της ΠΕΕ όλοι οι δείκτες ζημίας επιδεινώθηκαν. (91) Παρά το γεγονός ότι η μείωση της ζήτησης κατά τη διάρκεια της ΠΕΕ μπορεί εν μέρει να αποδοθεί στην οικονομική κρίση, η έρευνα ανέλυσε προσεκτικά τον αντίκτυπο των χαμηλών εξαγωγών σε τιμές ντάμπινγκ από την ΛΔΚ στην κατάσταση του κλάδου παραγωγής της Ένωσης. (92) Όπως φαίνεται στην αιτιολογική σκέψη 52 ο όγκος των εισαγωγών από τη ΛΔΚ πράγματι μειώθηκε μεταξύ του 2006 και της ΠΕΕ. Οι τιμές των εν λόγω εισαγωγών μειώθηκαν κατά 14 % κατά την ίδια περίοδο, που αν αναλυθεί από την προοπτική της εξεταζόμενης τετραετούς περιόδου αντικατοπτρίζει την εξέλιξη των τιμών του κλάδου παραγωγής της Ένωσης. Είναι αξιοσημείωτο, ωστόσο, ότι η σημαντική μείωση της τιμής των κινεζικών εισαγωγών που αποτελούν αντικείμενο ντάμπινγκ συνέβη μεταξύ 2006 και 2007 (κατά 15 %), δηλαδή πολύ πριν την οικονομική κρίση στην περίοδο κατά την οποία ο κλάδος παραγωγής της Ένωσης βρισκόταν στη διαδικασία της ανάκαμψης. Οι τιμές των εισαγωγών που αποτελούν αντικείμενο ντάμπινγκ από την ΛΔΚ σταθεροποιήθηκε στη συνέχεια και η μείωση που συνδέεται με τη χρηματοοικονομική κρίση φαίνεται να είναι περιορισμένη. Η χρονική στιγμή της σημαντικής μείωσης της τιμής των κινέζων εξαγωγέων (πριν από την κρίση) μπορεί να δείχνει ότι εφάρμοζαν πιο επικεντρωμένη και σθεναρή στρατηγική τιμών για να αποκλίνουν σημαντικά από τις τιμές του κλάδου παραγωγής της Ένωσης. Πράγματι η διαφορά τιμών μεταξύ των κινεζικών τιμών εξαγωγής και των τιμών του κλάδου παραγωγής της Ένωσης ανερχόταν σε 27 % και σε 22,8 % το 2007 και το 2008,αντιστοίχως. (93) Το 2008 οι τιμές εξαγωγής από την Κίνα ήταν 22,8 % χαμηλότερες από τις τιμές στον κλάδο παραγωγής της Ένωσης. Κατά τη διάρκεια της ΠΕΕ, το άνοιγμα της ψαλίδας μειώθηκε στο 15,7 %. Με την απότομη μείωση της κατανάλωσης, οι παραγωγοί της Ένωσης έπρεπε να μειώσουν τις τιμές τους για να διατηρήσουν το μερίδιο της αγοράς. (94) Όπως φαίνεται στην αιτιολογική σκέψη 57, ο όγκος των εισαγωγών από λοιπές τρίτες χώρες μειώθηκε κατά 36 %, ανάλογα με τη μείωση της κατανάλωσης. Παρά την αύξηση στο μερίδιο της αγοράς, ο αντίκτυπος των εν λόγω εισαγωγών στην κατάσταση του κλάδου παραγωγής της Ένωσης δεν μπορεί να θεωρηθεί αρνητικός όπως αποδεικνύεται στην αιτιολογική σκέψη 88. (95) Όσον αφορά τη βιωσιμότητα του κλάδου παραγωγής της Ένωσης, πρέπει να σημειωθεί ότι τα στοιχεία που συνελέγησαν κατά τη διάρκεια της έρευνας έδειξαν ότι ο κλάδος παραγωγής της Ένωσης ήταν σε θέση να ανταγωνισθεί υπό κανονικές συνθήκες αγοράς έναντι των εισαγωγών από τρίτες χώρες και ακόμη και όταν οι τιμές ήταν χαμηλότερες από τις τιμές των παραγωγών της Ένωσης το άνοιγμα της ψαλίδας δεν ήταν τόσο σημαντικό όσο με τις τιμές από την Κίνα όπως καταδείχθηκε στις αιτιολογικές σκέψεις 85 έως 88. (96) Ως αποτέλεσμα της βελτίωσης της κατάστασης του κλάδου παραγωγής της Ένωσης τα χρόνια πριν από την ΠΕΕ, ο κλάδος επένδυσε σε νέα πρωτοποριακή τεχνολογία για να παράγει το υπό εξέταση προϊόν από παλιοσίδερα και, εν μέρει, παρακάμπτει τις υφιστάμενες στρεβλώσεις στις πρώτες ύλες. (97) Λαμβάνοντας υπόψη τη συνολική κατάσταση του κλάδου της Ένωσης καθώς και τις εισαγωγές από την ΛΔΚ την περίοδο από το 2006 έως την ΠΕΕ, εν κατακλείδι, με βάση τις θετικές εξελίξεις ορισμένων δεικτών που αφορούν τον κλάδο παραγωγής της Ένωσης, θεωρείται ότι ο κλάδος της Ένωσης δεν υπέστη σημαντική ζημία κατά την εξεταζόμενη περίοδο. Ως εκ τούτου, εξετάστηκε αν υπάρχει η πιθανότητα επανάληψης της ζημίας, αν λήξουν τα μέτρα. Ε. ΠΙΘΑΝΟΤΗΤΑ ΕΠΑΝΑΛΗΨΗΣ ΤΗΣ ΖΗΜΙΑΣ 1. Προκαταρκτικές παρατηρήσεις (98) Όπως περιγράφεται στις αιτιολογικές σκέψεις 89 έως 97, η επιβολή μέτρων αντιντάμπινγκ επέτρεψε στον κλάδο της Ένωσης να ανακάμψει από τη ζημία που υπέστη, αλλά μόνο σε κάποιο βαθμό. Πράγματι, όταν τα υψηλά επίπεδα της κατανάλωσης της Ένωσης, τα οποία σημειώθηκαν κατά τη διάρκεια του μεγαλύτερου μέρους της εξεταζόμενης περιόδου, μειώθηκαν κατά τη διάρκεια της ΠΕΕ, ο κλάδος παραγωγής της Ένωσης βρέθηκε σε ευάλωτη κατάσταση και ακόμη εκτεθειμένος στις επιζήμιες επιπτώσεις των εισαγωγών από τη ΛΔΚ σε τιμές ντάμπινγκ. (99) Σύμφωνα με το άρθρο 11 παράγραφος 2 του βασικού κανονισμού, οι εισαγωγές από τις χώρες που αποτελούν αντικείμενο της παρούσας επανεξέτασης αξιολογήθηκαν για να διαπιστωθεί εάν υπήρχε πιθανότητα να επαναληφθεί η ζημία. 2. Όγκος και τιμές κινεζικών εξαγωγών σε τρίτες χώρες (100) Διαπιστώθηκε ότι οι τιμές εξαγωγής των κινεζικών πωλήσεων σε λοιπές τρίτες χώρες ήταν επίσης χαμηλότερες από εκείνες που χρεώνονταν στην ΕΕ (χονδρικά μεταξύ 10 και 20 % χαμηλότερες κατά τα χρόνια της εξεταζόμενης περιόδου, πλην του 2007). Οι πωλήσεις του κινέζου εξαγωγέα σε χώρες εκτός ΕΕ πραγματοποιήθηκαν σε σημαντικές ποσότητες και αντιστοιχούσαν στο 80 % και άνω των συνολικών εξαγωγικών πωλήσεων. Συνεπώς, θεωρήθηκε ότι, εάν λήξουν τα μέτρα, οι κινέζοι παραγωγοί-εξαγωγείς θα είχαν ένα κίνητρο για να μεταβιβάσουν σημαντικές ποσότητες εξαγωγών από λοιπές τρίτες χώρες στην πιο ελκυστική αγορά της Ένωσης. 3. Πλεονάζουσα παραγωγική ικανότητα στην αγορά της ΛΔΚ (101) Όπως περιγράφεται στις αιτιολογικές σκέψεις 34 έως 42, τα στοιχεία που συνελέγησαν κατά τη διάρκεια της έρευνας έδειξαν ότι υπάρχει σημαντική πλεονάζουσα παραγωγική ικανότητα διαθέσιμη στη ΛΔΚ. Διαπιστώθηκαν σαφείς ενδείξεις που υποστηρίζουν το συμπέρασμα ότι μεγάλο μέρος αυτής της πλεονάζουσας παραγωγικής ικανότητας θα μπορούσε να χρησιμοποιηθεί για να αυξήσει τις εξαγωγές στην Ένωση, εάν δεν υπάρχουν μέτρα αντιντάμπινγκ. Αυτό επιβεβαιώνεται, ιδίως επειδή δεν υπάρχουν ενδείξεις ότι οι αγορές τρίτων χωρών ή η εγχώρια αγορά θα μπορούσε να απορροφήσει τυχόν πρόσθετη παραγωγή στη ΛΔΚ. 4. Συμπέρασμα (102) Ο κλάδος παραγωγής της Ένωσης έχει υποστεί πολυετή ζημία από τις επιπτώσεις των εισαγωγών που αποτελούν αντικείμενο ντάμπινγκ από την Κίνα και σήμερα εξακολουθεί να βρίσκεται σε δυσχερή οικονομική κατάσταση. (103) Όπως φαίνεται ανωτέρω, ο κλάδος παραγωγής της Ένωσης κατόρθωσε να ανακάμψει από την κινεζική πρακτική ντάμπινγκ χάρη στα ισχύοντα μέτρα αντιντάμπινγκ. Κατά τη διάρκεια της ΠΕΕ, ωστόσο, βρέθηκε σε δύσκολη οικονομική κατάσταση κυρίως λόγω της οικονομικής κρίσης. Στο πλαίσιο αυτό, εάν ο κλάδος παραγωγής της Ένωσης εκτεθεί σε αυξημένους όγκους εισαγωγών που αποτελούν αντικείμενο ντάμπινγκ σε χαμηλές τιμές από την οικεία χώρα, αυτό θα είναι πιθανό να έχει ως αποτέλεσμα περαιτέρω επιδείνωση των πωλήσεών του, του μεριδίου αγοράς του και των τιμών πωλήσεων του, καθώς και σταθερή επιδείνωση της χρηματοοικονομικής του κατάστασης. (104) Επιπλέον, όπως αναφέρεται στην αιτιολογική σκέψη 56, διαπιστώθηκε επίσης ότι το γεγονός ότι οι τιμές πωλήσεων των κινέζων παραγωγών απέκλιναν από τις τιμές του κλάδου παραγωγής της Ένωσης σχεδόν 11 % κατά μέσον όρο, φαίνεται να δείχνει ότι, αν δεν υπάρχουν μέτρα, οι κινέζοι παραγωγοί-εξαγωγείς είναι πιθανόν να εξάγουν το υπό εξέταση προϊόν στην αγορά της Ένωσης σε τιμές σημαντικά χαμηλότερες από τις τιμές του κλάδου παραγωγής της Ένωσης. (105) Με βάση τα πορίσματα της έρευνας, δηλαδή την πλεονάζουσα παραγωγική ικανότητα στην ΛΔΚ, τις στρεβλώσεις που διαπιστώθηκαν στην αγορά πρώτων υλών, το δυναμικό των παραγωγών-εξαγωγέων στην υπό εξέταση χώρα για να αυξήσουν και/ή να ανακατευθύνουν τους όγκους των εξαγωγών τους προς την αγορά της Ένωσης, την τιμολογιακή συμπεριφορά των Κινέζων σε λοιπές τρίτες χώρες και την ελκυστικότητα της πιο επικερδούς αγοράς της Ένωσης, τυχόν κατάργηση των μέτρων θα υποστήριζε την πιθανότητα επανάληψης της ζημίας. Η ζημία αυτή θα ήταν ακόμη πιο σοβαρή αν ληφθεί υπόψη η παρούσα οικονομική κρίση. ΣΤ. ΣΥΜΦΕΡΟΝ ΤΗΣ ΕΝΩΣΗΣ 1. Εισαγωγή (106) Σύμφωνα με το άρθρο 21 του βασικού κανονισμού, εξετάστηκε αν η διατήρηση των ισχυόντων μέτρων αντιντάμπινγκ θα είναι αντίθετη προς το συμφέρον της Ένωσης συνολικά. Ο καθορισμός του συμφέροντος της Ένωσης βασίστηκε στην εκτίμηση των διαφόρων επιμέρους συμφερόντων, δηλαδή των συμφερόντων του κλάδου παραγωγής της Ένωσης, των εισαγωγέων και των χρηστών. (107) Θα πρέπει να γίνει υπόμνηση ότι, στις προηγούμενες έρευνες, είχε θεωρηθεί ότι η θέσπιση μέτρων δεν αντίκειτο στο συμφέρον της Ένωσης. Επιπλέον, το γεγονός ότι η παρούσα έρευνα αποτελεί επανεξέταση, δηλαδή αναλύει μια κατάσταση στην οποία έχουν ήδη εφαρμοσθεί μέτρα αντιντάμπινγκ, επιτρέπει την αξιολόγηση τυχόν αδικαιολόγητου αρνητικού αντικτύπου που είχαν στα ενδιαφερόμενα μέρη τα ισχύοντα μέτρα αντιντάμπινγκ. (108) Σ’ αυτή τη βάση, εξετάστηκε, επίσης, κατά πόσον, παρά τα συμπεράσματα σχετικά με την πιθανότητα συνέχισης ή επανάληψης του ζημιογόνου ντάμπινγκ, υπάρχουν επιτακτικοί λόγοι που θα οδηγούσαν στο συμπέρασμα ότι η διατήρηση μέτρων στη συγκεκριμένη περίπτωση αντίκειται στο συμφέρον της Ένωσης. 2. Συμφέρον του κλάδου παραγωγής της Ένωσης (109) Λαμβάνοντας υπόψη τα συμπεράσματα σχετικά με την κατάσταση του κλάδου παραγωγής της Ένωσης που καθορίζεται στις αιτιολογικές σκέψεις 89 έως 97, και σύμφωνα με τα επιχειρήματα σχετικά με την ανάλυση ως προς την πιθανότητα επανάληψης της ζημίας, όπως εξηγείται στις αιτιολογικές σκέψεις 102 έως 105, μπορεί επίσης να θεωρηθεί ότι ο κλάδος παραγωγής της Ένωσης θα ήταν πιθανό να υποστεί σοβαρή επιδείνωση της οικονομικής κατάστασής του σε περίπτωση που επιτραπεί η λήξη των δασμών αντιντάμπινγκ. (110) Θεωρείται ότι η συνέχιση των μέτρων θα είναι επωφελής για τον κλάδο παραγωγής της Ένωσης, ο οποίος θα πρέπει, στη συνέχεια, να είναι σε θέση να αυξήσει τον όγκο και ίσως τις τιμές πώλησης, δημιουργώντας κατ’ αυτόν τον τρόπο το απαραίτητο επίπεδο αποδοτικότητας που θα του επιτρέψει να συνεχίσει τις επενδύσεις στις εγκαταστάσεις παραγωγής του. Αντίθετα, η διακοπή των μέτρων θα ανέστειλε την ανάκαψη του κλάδου παραγωγής της Ένωσης, απειλώντας σοβαρά τη βιωσιμότητά του και, κατά συνέπεια, διακινδυνεύοντας την ύπαρξή του, μειώνοντας με τον τρόπο αυτό την προσφορά και τον ανταγωνισμό στην αγορά. 3. Συμφέρον των εισαγωγέων/χρηστών (111) Ένας χρήστης αναγγέλθηκε και υπέβαλε απάντηση στο ερωτηματολόγιο. Ο συνεργαζόμενος χρήστης υποστήριξε ότι η συνέχιση των μέτρων δεν θα έχει αρνητικό αντίκτυπο στον ανταγωνισμό στην αγορά της Ένωσης, αλλά ότι, αντίθετα, θα επιτρέψει στον κατάντη κλάδο παραγωγής να έχει ευρύτερο φάσμα προμηθευτών που ανταγωνίζονται σε τιμές αγοράς. (112) Υπενθυμίζεται ότι, στις προηγούμενες έρευνες, διαπιστώθηκε ότι ο αντίκτυπος της επιβολής των μέτρων δεν θα είναι σημαντικός για τους χρήστες (14). Παρά την ύπαρξη μέτρων, οι εισαγωγείς/χρήστες στην Ένωση ήταν σε θέση να συνεχίσουν να προμηθεύονται το προϊόν, μεταξύ άλλων, από τη ΛΔΚ. Δεν βρέθηκε καμία ένδειξη για το αν θα υπήρχαν δυσκολίες για την ανεύρεση άλλων πηγών. Συνεπώς, συνάγεται το συμπέρασμα ότι η διατήρηση των μέτρων αντιντάμπινγκ δεν θα έχει σοβαρές επιπτώσεις στους εισαγωγείς/χρήστες στην Ένωση. 4. Συμπέρασμα (113) Οι επιπτώσεις της συνέχισης των μέτρων είναι δυνατόν να αναμένεται ότι θα βοηθήσουν τον κλάδο παραγωγής της Ένωσης, με συνεπακόλουθα οφέλη στην ανταγωνιστική της θέση στην αγορά της Ένωσης και ότι θα περιορισθεί η απειλή να κλείσουν οι εγκαταστάσεις και να μειωθούν οι θέσεις απασχόλησης. (114) Περαιτέρω, η συνέχιση των μέτρων είναι δυνατόν να αναμένεται ότι θα ωφελήσει τους χρήστες/εισαγωγείς, διατηρώντας ένα ευρύ φάσμα προμηθευτών στην αγορά της Ένωσης. (115) Δεδομένης της ανωτέρω ανάλυσης, συνάγεται το συμπέρασμα ότι η συνέχιση των μέτρων δεν αντίκειται στο συμφέρον της Ένωσης. Ζ. ΜΕΤΡΑ ΑΝΤΙΝΤΑΜΠΙΝΓΚ (116) Όλα τα μέρη ενημερώθηκαν για τα ουσιώδη πραγματικά περιστατικά και τους ισχυρισμούς βάσει των οποίων επρόκειτο να προταθεί η διατήρηση της ισχύος των υφιστάμενων μέτρων. Επίσης, τους δόθηκε χρόνος για να υποβάλλουν παρατηρήσεις μετά την εν λόγω ενημέρωση. Οι παρατηρήσεις και τα σχόλια ελήφθησαν δεόντως υπόψη, εφόσον κρίθηκε δικαιολογημένο. (117) Από τα ανωτέρω συνάγεται ότι, όπως προβλέπεται στο άρθρο 11 παράγραφος 2 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές καρβιδίου του βολφραμίου, καρβιδίου του βολφραμίου απλώς αναμεμειγμένου με μεταλλική σκόνη και συντετηγμένου καρβιδίου του βολφραμίου, καταγωγής ΛΔΚ, θα πρέπει να διατηρηθούν. Υπενθυμίζεται ότι αυτά τα μέτρα συνίστανται σε δασμούς κατ’ αξίαν, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται οριστικός δασμός αντιντάμπινγκ στις εισαγωγές καρβιδίου του βολφραμίου, καρβιδίου του βολφραμίου απλώς αναμεμειγμένου με μεταλλική σκόνη και συντετηγμένου καρβιδίου του βολφραμίου που υπάγονται προς το παρόν στους κωδικούς ΣΟ 2849 90 30 και ex 3824 30 00 (15) (κωδικός TARIC 3824300010), καταγωγής Λαϊκής Δημοκρατίας της Κίνας. 2. Ο συντελεστής του δασμού αντιντάμπινγκ που επιβάλλεται επί της καθαρής τιμής «ελεύθερο στα σύνορα της Ένωσης», πριν από την επιβολή δασμού, για τα προϊόντα που περιγράφονται στην παράγραφο 1,ορίζεται σε 33 %. 3. Εκτός αν άλλως ορίζεται, εφαρμόζονται οι διατάξεις που ισχύουν για τους τελωνειακούς δασμούς. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Μαρτίου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 450/2012 ΤΗΣ ΕΠΙΤΡΟΠΉΣ της 29ης Μαΐου 2012 για την τροποποίηση του κανονισμού (ΕΕ) αριθ. 543/2011 όσον αφορά την ποσότητα ενεργοποίησης των πρόσθετων δασμών για τις ντομάτες, τα βερίκοκα, τα λεμόνια, τα δαμάσκηνα, τα ροδάκινα στα οποία περιλαμβάνονται και τα νεκταρίνια, τα αχλάδια και τα επιτραπέζια σταφύλια Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («ενιαίος κανονισμός ΚΟΑ») (1), και ιδίως το άρθρο 143 στοιχείο β) σε συνδυασμό με το άρθρο 4, Εκτιμώντας τα ακόλουθα: (1) Ο εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2) προβλέπει την επιτήρηση των εισαγωγών των προϊόντων που απαριθμούνται στο παράρτημα XVIII. Η εν λόγω επιτήρηση διενεργείται σύμφωνα με τους κανόνες που ορίζονται στο άρθρο 308δ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (3). (2) Κατ’ εφαρμογή του άρθρου 5 παράγραφος 4 της συμφωνίας για τη γεωργία (4) η οποία συνήφθη στο πλαίσιο των πολυμερών εμπορικών διαπραγματεύσεων του Γύρου της Ουρουγουάης, και βάσει των τελευταίων διαθέσιμων στοιχείων για το 2009, το 2010 και το 2011, πρέπει να προσαρμοστεί η ποσότητα ενεργοποίησης των πρόσθετων δασμών για τις ντομάτες, τα βερίκοκα, τα λεμόνια, τα δαμάσκηνα, τα ροδάκινα στα οποία περιλαμβάνονται και τα νεκταρίνια, τα αχλάδια και τα επιτραπέζια σταφύλια, από 1ης Ιουνίου 2012. (3) Συνεπώς, πρέπει να τροποποιηθεί ο εκτελεστικός κανονισμός (ΕΕ) αριθ. 543/2011 αναλόγως. (4) Λόγω της ανάγκης να διασφαλισθεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να τεθεί σε ισχύ την ημέρα της δημοσίευσής του. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα XVIII του εκτελεστικού κανονισμού (ΕΕ) αριθ. 543/2011 αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Μαΐου 2012.

Εμπορικές πράξεις

Εμπορική νομοθεσία

Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 9ης Μαρτίου 2011 για τη σύναψη της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης της Ιαπωνίας (2011/213/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 186 σε συνδυασμό με το άρθρο 218 παράγραφος 6 στοιχείο α) σημείο v), Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Η Επιτροπή διαπραγματεύτηκε, εξ ονόματος της Ευρωπαϊκής Ένωσης, συμφωνία επιστημονικής και τεχνολογικής συνεργασίας με την κυβέρνηση της Ιαπωνίας. (2) Η εν λόγω συμφωνία υπογράφτηκε από τους εκπροσώπους των μερών στις 30 Νοεμβρίου 2009 στις Βρυξέλλες, με την επιφύλαξη της σύναψής της σε μεταγενέστερη ημερομηνία. (3) Ως συνέπεια της έναρξης ισχύος της συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα. (4) Η συμφωνία πρέπει να συναφθεί εξ ονόματος της Ένωσης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Με την παρούσα εγκρίνεται εκ μέρους της Ένωσης η συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης της Ιαπωνίας. Το κείμενο της συμφωνίας επισυνάπτεται στην παρούσα απόφαση. Άρθρο 2 Η Επιτροπή καθορίζει τη θέση που θα λαμβάνει η Ένωση, στο πλαίσιο της μεικτής επιτροπής που συστήνεται δυνάμει του άρθρου 6 παράγραφος 1 της συμφωνίας, ως προς τις τροποποιήσεις που επέρχονται στη συμφωνία σύμφωνα με το άρθρο 13 παράγραφος 5 της συμφωνίας. Άρθρο 3 Ο πρόεδρος του Συμβουλίου πρέπει να προβεί, εξ ονόματος της Ένωσης, στην κοινοποίηση που προβλέπεται στο άρθρο 13 παράγραφος 1 της συμφωνίας και στην ακόλουθη κοινοποίηση προς την κυβέρνηση της Ιαπωνίας: «Συνεπεία της έναρξης ισχύος της συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία αυτήν ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, οι αναφορές στην “Ευρωπαϊκή Κοινότητα” στο κείμενο της συμφωνίας νοούνται, ανάλογα με την περίπτωση, ως αναφορές στην “Ευρωπαϊκή Ένωση”.» Άρθρο 4 Η παρούσα απόφαση αρχίζει να ισχύει την ημέρα της δημοσίευσής της. Βρυξέλλες, 9 Μαρτίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 925/2010 ΤΗΣ ΕΠΙΤΡΟΠΉΣ της 15ης Οκτωβρίου 2010 για την τροποποίηση της απόφασης 2007/777/ΕΚ και του κανονισμού (ΕΚ) αριθ. 798/2008 όσον αφορά τη διαμετακόμιση μέσω της Ένωσης κρέατος πουλερικών και προϊόντων με βάση το κρέας πουλερικών από τη Ρωσία (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (1), και ιδίως το άρθρο 10 παράγραφος 2 στοιχείο γ), την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως την εισαγωγική φράση του άρθρου 8, το άρθρο 8 παράγραφος 1 πρώτο εδάφιο και το άρθρο 9 παράγραφος 4 στοιχείο γ), Εκτιμώντας τα ακόλουθα: (1) Η απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες, και για την κατάργηση της απόφασης 2005/432/ΕΚ (3) ορίζει κανόνες θεσπίζει κανόνες όσον αφορά τις εισαγωγές, καθώς και τη διαμετακόμιση και την αποθήκευση στην Ένωση, φορτίων προϊόντων με βάση το κρέας, όπως ορίζεται στο σημείο 7.1 του παραρτήματος Ι του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (4). Η εν λόγω απόφαση περιλαμβάνει καταλόγους των τρίτων χωρών και περιοχών τους από τις οποίες επιτρέπονται αυτές οι εισαγωγές, η διαμετακόμιση και η αποθήκευση, καθώς και τα υποδείγματα πιστοποιητικών δημόσιας υγείας και υγείας των ζώων και τις επεξεργασίες που απαιτούνται για τα εν λόγω προϊόντα. (2) Το μέρος 2 του παραρτήματος ΙΙ της απόφασης 2007/777/ΕΚ περιλαμβάνει κατάλογο τρίτων χωρών ή περιοχών τους από τις οποίες επιτρέπονται οι εισαγωγές στην Ένωση προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων που υπόκεινται σε διάφορες επεξεργασίες, οι οποίες αναφέρονται στο μέρος 4 του εν λόγω παραρτήματος. (3) Η απόφαση 2007/777/ΕΚ προβλέπει ότι τα κράτη μέλη εξασφαλίζουν ότι φορτία προϊόντων που καλύπτονται από αυτήν, τα οποία εισάγονται στην Ένωση και προορίζονται για τρίτη χώρα είτε με διαμετακόμιση αμέσως είτε ύστερα από αποθήκευση, και δεν προορίζονται για εισαγωγή στην Ένωση, προέρχονται από την επικράτεια τρίτης χώρας ή περιοχής της που παρατίθεται στο παράρτημα ΙΙ και έχουν υποβληθεί στην ελάχιστη επεξεργασία για την εισαγωγή αυτών των προϊόντων που προβλέπεται στην εν λόγω απόφαση. (4) Ο κανονισμός (ΕΚ) αριθ. 798/2009 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και προϊόντα πουλερικών και για καθορισμό των απαιτήσεων κτηνιατρικής πιστοποίησης (5) ορίζει ότι ορισμένα προϊόντα πρέπει να εισάγονται στην Ένωση και να διαμετακομίζονται μέσω αυτής μόνον από τρίτες χώρες, εδάφη, ζώνες ή διαμερίσματα που απαριθμούνται στον πίνακα του μέρους 1 του παραρτήματος Ι του εν λόγω κανονισμού. Ο εν λόγω κανονισμός ορίζει τις απαιτήσεις κτηνιατρικής πιστοποίησης για τα εν λόγω εμπορεύματα. (5) Η Ρωσία ζήτησε από την Επιτροπή να επιτρέψει τη διαμετακόμιση μέσω της Ένωσης κρέατος πουλερικών και προϊόντων κρέατος πουλερικών που έχουν υποστεί μη ειδική επεξεργασία σύμφωνα με το μέρος 4 του παραρτήματος ΙΙ της απόφασης 2007/777/ΕΚ. (6) Επιθεώρηση που πραγματοποιήθηκε από το Γραφείο Τροφίμων και Κτηνιατρικών Θεμάτων στη Ρωσία κατέδειξε ότι η αρμόδια κτηνιατρική αρχή της εν λόγω τρίτης χώρας παρέχει τις κατάλληλες εγγυήσεις όσον αφορά τη συμμόρφωση με τους κανόνες της Ένωσης που απαιτούνται για τη διαμετακόμιση μέσω της Ένωσης των εν λόγω εμπορευμάτων. (7) Συνεπώς, κρίνεται σκόπιμο να συμπεριληφθεί η Ρωσία στη στήλη για τα προϊόντα κρέατος από πουλερικά και εκτρεφόμενα πτερωτά θηράματα (εκτός των στρουθιονίδων) στον πίνακα που παρατίθεται στο μέρος 2 του παραρτήματος ΙΙ της απόφασης 2007/777/ΕΚ για διαμετακόμιση μέσω της Ένωσης αυτών των προϊόντων που έχουν υποστεί μη ειδική επεξεργασία όπως ορίζεται στο μέρος 4 του εν λόγω παραρτήματος. (8) Επιπλέον, είναι επίσης αναγκαίο να συμπεριληφθεί η Ρωσία στον κατάλογο των τρίτων χωρών που παρατίθεται στο μέρος 1 του παραρτήματος Ι του κανονισμού (ΕΚ) αριθ. 798/2008 για διαμετακόμιση μέσω της Ένωσης κρέατος πουλερικών. (9) Κατά συνέπεια, η απόφαση 2007/777/ΕΚ και ο κανονισμός (ΕΚ) αριθ. 798/2008 θα πρέπει να τροποποιηθούν αναλόγως. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το μέρος 2 του παραρτήματος II της απόφασης 2007/777/ΕΚ αντικαθίσταται από το κείμενο του παραρτήματος Ι του παρόντος κανονισμού. Άρθρο 2 Το μέρος 1 του παραρτήματος I του κανονισμού (ΕΚ) αριθ. 798/2008 αντικαθίσταται από το κείμενο του παραρτήματος ΙΙ του παρόντος κανονισμού. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Οκτωβρίου 2010.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ 2012/392/ΚΕΠΠΑ ΤΟΥ ΣΥΜΒΟΥΛΊΟΥ της 16ης Ιουλίου 2012 για την αποστολή CSDP της Ευρωπαϊκής Ένωσης στο Νίγηρα (EUCAP Sahel Niger) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 28, 42 παράγραφος 4 και 43 παράγραφος 2, την πρόταση της Ύπατης Εκπροσώπου της Ένωσης για τις Εξωτερικές Υποθέσεις και την Πολιτική Ασφάλειας, Εκτιμώντας τα ακόλουθα: (1) Στις 21.3. 2012, το Συμβούλιο συμφώνησε να ακολουθήσει τη Στρατηγική της Ευρωπαϊκής Ένωσης για την ασφάλεια και την ανάπτυξη στο Σαχέλ υπογραμμίζοντας ότι, η ΕΕ έχει εκφράσει το ενδιαφέρον της από παλιά για τη μείωση του επιπέδου ανασφάλειας και τη βελτίωση της ανάπτυξης στην περιοχή του Σαχέλ. Πιο πρόσφατα, η εντατικοποίηση των τρομοκρατικών δραστηριοτήτων και οι συνέπειες της σύγκρουσης στη Λιβύη αύξησαν την αίσθηση του επείγοντος για την προστασία των ευρωπαίων πολιτών και την πρόληψη της επέκτασης των απειλών αυτών στην ΕΕ, συμβάλλοντας ωστόσο στη μείωση των περιφερειακών απειλών κατά της ασφάλειας. (2) Στις 23 Μαρτίου 2012 το Συμβούλιο ενέκρινε τη γενική ιδέα διαχείρισης της κρίσης για την πιθανή μη στρατιωτική αποστολή κοινής πολιτικής άμυνας και ασφάλειας (ΚΠΑΑ) στο Σαχέλ. (3) Την 1η Ιουνίου 2012, ο πρωθυπουργός του Νίγηρα απευθύνθηκε προς την Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφάλειας (ΥΕ) με προσκλητήρια επιστολή όσον αφορά την προγραμματισμένη αποστολή ΚΠΑΑ, χαιρετίζοντας την ανάπτυξη ΚΠΑΑ της Ένωσης που αποσκοπεί στην ενίσχυση των ικανοτήτων των δυνάμεων ασφαλείας του Νίγηρα, ιδιαίτερα στην καταπολέμηση της τρομοκρατίας και του οργανωμένου εγκλήματος με αποτελεσματικό, συνεκτικό και συντονισμένο τρόπο. (4) Το Κέντρο Επιφυλακής πρέπει να ενεργοποιηθεί για την EUCAP Sahel Niger. (5) Η EUCAP SAHEL Niger θα διεξάγεται σε περιστάσεις που μπορεί να επιδεινωθούν και θα μπορούσαν να παρεμποδίσουν την επίτευξη των στόχων της εξωτερικής δράσης της Ένωσης, όπως ορίζεται στο άρθρο 21 της Συνθήκης για την Ευρωπαϊκή Ένωση (ΣΕΕ), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αποστολή Η Ένωση συστήνει Αποστολή CSDP της Ευρωπαϊκής Ένωσης στο Νίγηρα για υποστήριξη στην ανάπτυξη ικανοτήτων των φορέων ασφαλείας του Νίγηρα στην καταπολέμηση της τρομοκρατίας και του οργανωμένου εγκλήματος (EUCAP Sahel Niger). Άρθρο 2 Στόχοι Κατά την εφαρμογή της ενωσιακής στρατηγικής ασφαλείας και ανάπτυξης στο Σαχέλ, η EUCAP SAHEL Niger επιδιώκει να βοηθήσει τις αρχές του Νίγηρος να υλοποιήσουν τον τομέα ασφαλείας της οικείας στρατηγικής για την ασφάλεια και την ανάπτυξη και να βελτιώσουν τον περιφερειακό συντονισμό στα κοινά προβλήματα ασφαλείας. Συγκεκριμένα, η EUCAP SAHEL Niger, επιδιώκει, υπό τοπική διαχείριση, να συμβάλλει στην ανάπτυξη ολοκληρωμένης, πολυδιάστατης, συνεκτικής, βιώσιμης προσέγγισης και προσέγγισης με γνώμονα τα ανθρώπινα δικαιώματα μεταξύ των διαφόρων φορέων ασφαλείας του Νίγηρα στην καταπολέμηση της τρομοκρατίας και του οργανωμένου εγκλήματος. Άρθρο 3 Καθήκοντα 1. Προκειμένου να εκπληρώσει τους στόχους του άρθρου 2, η EUCAP SAHEL Niger: α) συνδράμει και συμβουλεύει στην υλοποίηση της ασφάλειας της στρατηγικής του Νίγηρα για την ασφάλεια και την ανάπτυξη σε εθνικό επίπεδο, συμπληρωματικά με άλλους φορείς, β) υποστηρίζει την ανάπτυξη συνεκτικού περιφερειακού και διεθνούς συντονισμού στην καταπολέμηση της τρομοκρατίας και του οργανωμένου εγκλήματος, γ) ενισχύει το κράτος δικαίου μέσω της ανάπτυξης της ικανότητας εγκληματολογικής έρευνας, και στο πλαίσιο αυτό αναπτύσσει και υλοποιεί κατάλληλα προγράμματα κατάρτισης, δ) υποστηρίζει την ανάπτυξη της βιωσιμότητας των δυνάμεων ασφαλείας του Νίγηρα, ε) συμβάλλει στον προσδιορισμό, τον προγραμματισμό και την εφαρμογή έργων στον τομέα της ασφάλειας. 2. Η EUCAP SAHEL Niger επικεντρώνεται αρχικά στις δράσεις της παραγράφου 1 που βελτιώνουν τον έλεγχο επί της επικρατείας του Νίγηρος, σε συνεργασία με τις ένοπλες δυνάμεις της χώρας. 3. Η EUCAP SAHEL Niger δεν έχει εκτελεστικές αρμοδιότητες. Άρθρο 4 Δομή διοίκησης και διάρθρωση 1. Η EUCAP Sahel Niger διαθέτει ενοποιημένη δομή διοίκησης, ως επιχείρηση διαχείρισης κρίσεων. 2. Η EUCAP Sahel Niger έχει το Αρχηγείο της στο Niamey. 3. Η δομή της EUCAP SAHEL Niger περιλαμβάνει: α) Αρχηγό αποστολής· β) συνιστώσα σχεδιασμού και επιχειρήσεων που περιλαμβάνει περιφερειακούς αξιωματικούς συνδέσμους· γ) συνιστώσα στήριξης της αποστολής· δ) στοιχεία υποβολής εκθέσεων, ασφάλειας, αναλυτικής και συμβουλευτικής δημόσιας πληροφόρησης. ε) Γραφείο υποστήριξης στις Βρυξέλλες. 4. Η αποστολή EUCAP Sahel Niger θα διαθέτει μονάδα σχεδιασμού για την εκπόνηση και εκτέλεση σχεδίων. Η αποστολή EUCAP SAHEL Niger μπορεί, κατά περίπτωση, να συντονίζει, διευκολύνει και παρέχει συμβουλές όσον αφορά σχέδια που υλοποιούνται από κράτη μέλη και από τρίτα κράτη, υπό την ευθύνη τους, σε τομείς που συνδέονται με την EUCAP Sahel Niger και στηρίζουν τους στόχους της. Άρθρο 5 Διοικητής Μη Στρατιωτικών Επιχειρήσεων 1. Ο Διευθυντής Μη Στρατιωτικής Δυνατότητας Προγραμματισμού και Διεξαγωγής Επιχειρήσεων (CPCC) αναλαμβάνει καθήκοντα Διοικητή Μη Στρατιωτικών Επιχειρήσεων για την EUCAP SAHEL Niger. 2. Ο Διοικητής Μη Στρατιωτικών Επιχειρήσεων, υπό τον πολιτικό έλεγχο και τη στρατηγική διοίκηση της Επιτροπής Πολιτικής και Ασφάλειας (ΕΠΑ) και υπό τη γενική εξουσία της ΥΕ ασκεί τη διοίκηση και τον έλεγχο της EUCAP SAHEL Niger σε στρατηγικό επίπεδο. 3. Ο Διοικητής Μη Στρατιωτικών Επιχειρήσεων εξασφαλίζει, όσον αφορά τη διενέργεια επιχειρήσεων, την ορθή και αποτελεσματική εφαρμογή των αποφάσεων του Συμβουλίου, καθώς και των αποφάσεων της ΕΠΑ, μεταξύ άλλων μέσω της έκδοσης των κατάλληλων εντολών στο στρατηγικό επίπεδο προς τον Αρχηγό αποστολής, στον οποίο παρέχει συμβουλές και τεχνική υποστήριξη. 4. Ο Διοικητής Μη Στρατιωτικών Επιχειρήσεων ενημερώνει το Συμβούλιο μέσω της ΥΕ. 5. Το αποσπασμένο προσωπικό παραμένει πλήρως υπό τις εντολές των εθνικών αρχών του κράτους από το οποίο αποσπάστηκε, κατά τους εθνικούς κανόνες, ή του θεσμικού οργάνου της Ένωσης ή υπό τις εντολές της Ευρωπαϊκής υπηρεσίας εξωτερικής δράσης. Οι αρχές αυτές μεταβιβάζουν τον επιχειρησιακό έλεγχο (OPCON) του προσωπικού τους, των ομάδων και των μονάδων τους στον Διοικητή Μη Στρατιωτικών Επιχειρήσεων. 6. Ο Διοικητής Μη Στρατιωτικών Επιχειρήσεων είναι ο μόνος υπεύθυνος να εξασφαλίζει ότι το καθήκον επιμέλειας της ΕΕ εκπληρώνεται σωστά. 7. Ο Διοικητής Μη Στρατιωτικών Επιχειρήσεων και ο αρχηγός αποστολής στο Niamey διαβουλεύονται μεταξύ τους εφόσον απαιτείται. Άρθρο 6 Αρχηγός αποστολής 1. Ο Αρχηγός αποστολής είναι υπεύθυνος για τη διοίκηση και τον έλεγχο της EUCAP SAHEL Niger στο θέατρο των επιχειρήσεων και είναι άμεσα υπόλογος στο διοικητή μη στρατιωτικών επιχειρήσεων. 2. Ο Αρχηγός αποστολής διοικεί και ελέγχει το προσωπικό, τις ομάδες και τις μονάδες των συμμετεχόντων κρατών βάσει των διαταγών του διοικητή μη στρατιωτικών επιχειρήσεων, έχει δε τη διοικητική και υλικοτεχνική ευθύνη, μεταξύ άλλων, για τα περιουσιακά στοιχεία, τους πόρους και τις πληροφορίες που τίθενται στη διάθεση της EUCAP SAHEL Niger. 3. O αρχηγός αποστολής δίδει εντολές προς το σύνολο του προσωπικού της αποστολής EUCAP Sahel Niger, συμπεριλαμβανομένου του γραφείου υποστήριξης στις Βρυξέλλες και των περιφερειακών αξιωματικών συνδέσμων, με στόχο την αποτελεσματική διεξαγωγή της EUCAP Sahel Niger στο θέατρο των επιχειρήσεων, αναλαμβάνοντας τον συντονισμό και την καθημερινή διαχείριση της αποστολής και ακολουθώντας τις εντολές στρατηγικού επιπέδου του διοικητή μη στρατιωτικών επιχειρήσεων. 4. Ο Αρχηγός αποστολής είναι υπεύθυνος για την εκτέλεση του προϋπολογισμού της EUCAP SAHEL Niger. Προς τούτο, ο Αρχηγός αποστολής υπογράφει σύμβαση με την Ευρωπαϊκή Επιτροπή. 5. Ο αρχηγός αποστολής είναι υπεύθυνος για τον πειθαρχικό έλεγχο του προσωπικού. Όσον αφορά το αποσπασμένο προσωπικό, τυχόν πειθαρχικά μέτρα επιβάλλονται από την οικεία εθνική αρχή κατά τους εθνικούς κανόνες,από το όργανο της Ένωσης ή από την ΕΥΕΔ. 6. Ο Αρχηγός αποστολής εκπροσωπεί την EUCAP Sahel Niger στην περιοχή επιχειρήσεων και εξασφαλίζει την κατάλληλη προβολή της EUCAP SAHEL Niger. 7. Ο Αρχηγός αποστολής συντονίζεται, κατά περίπτωση, με άλλους επιτόπιους φορείς της Ένωσης. Χωρίς να θίγεται η δομή διοίκησης, ο αρχηγός αποστολής λαμβάνει επιτόπου πολιτική καθοδήγηση από τον επικεφαλής αντιπροσωπείας του Νίγηρα. 8. Στο πλαίσιο της μονάδας, ο Αρχηγός αποστολής μπορεί να προσφεύγει στην οικονομική συνδρομή των κρατών μελών ή τρίτων κρατών για την υλοποίηση σχεδίων που θεωρούνται ότι συμπληρώνουν κατά τρόπο συνεκτικό τις άλλες δράσεις της EUCAP Sahel Niger, αν το σχέδιο: α) προβλέπεται στο δελτίο δημοσιονομικών επιπτώσεων σχετικά με την παρούσα απόφαση, ή β) περιλαμβάνεται στη διάρκεια της EUCAP Sahel Niger στο δελτίο δημοσιονομικών επιπτώσεων κατόπιν αιτήματος του Αρχηγού αποστολής. Στην περίπτωση αυτή, ο Αρχηγός αποστολής συνάπτει συμφωνία με τα ενδιαφερόμενα κράτη μέλη, ρυθμίζοντας ιδίως τους ειδικούς όρους σχετικά με την απάντηση που δίδεται σε κάθε καταγγελία τρίτων περί ζημιών που προκαλούνται εξαιτίας πράξεων ή παραλείψεων του Αρχηγού αποστολής κατά τη διαχείριση των κεφαλαίων που τίθενται στη διάθεσή του από τα συνεισφέροντα κράτη μέλη. Τα κράτη που παρέχουν την οικονομική συνδρομή δεν μπορούν επ’ ουδενί να καθιστούν υπεύθυνους την ΕΕ ή την ΥΕ για πράξεις ή παραλείψεις που διαπράττει ο Αρχηγός αποστολής κατά τη χρησιμοποίηση των κεφαλαίων τους. Άρθρο 7 Προσωπικό 1. Η EUCAP Sahel Niger απαρτίζεται πρωτίστως από προσωπικό που αποσπάται από τα κράτη μέλη, τα θεσμικά όργανα της Ένωσης ή την Ευρωπαϊκή Υπηρεσία Εξωτερικής Δράσης. Κάθε κράτος μέλος, θεσμικό όργανο της ΕΕ και η ΕΥΕΔ επιβαρύνεται με τις δαπάνες του προσωπικού που έχει αποσπάσει, συμπεριλαμβανομένων των ταξιδιωτικών εξόδων προς και από τον τόπο απόσπασης, των μισθών, της ιατροφαρμακευτικής περίθαλψης και των επιδομάτων πέραν των εφαρμοστέων καθημερινών αποζημιώσεων. 2. Εμπίπτει στην αρμοδιότητα του κράτους μέλους, του θεσμικού οργάνου της Ένωσης ή της ΕΥΕΔ να αντικρούει τυχόν αξίωση εκ μέρους του μέλους του προσωπικού ή που το αφορά και συνδέεται με την απόσπαση· εμπίπτει επίσης στην αρμοδιότητά του να προβαίνει, ενδεχομένως, σε ενέργειες κατά του αποσπασθέντος. 3. Η EUCAP SAHEL Niger προσλαμβάνει διεθνές και τοπικό προσωπικό με σύμβαση εργασίας εάν τα απαιτούμενα καθήκοντα δεν εκτελούνται από το αποσπασθέν προσωπικό των κρατών μελών. Κατ’ εξαίρεση, σε δεόντως αιτιολογημένες περιπτώσεις, αν δεν υπάρχουν τα απαιτούμενα προσόντα σε αιτήσεις από τα κράτη μέλη, μπορούν να προσληφθούν υπήκοοι των συμμετεχόντων τρίτων κρατών με σύμβαση εργασίας, εφόσον αυτό κρίνεται σκόπιμο. 4. Οι όροι εργασίας, τα δικαιώματα και οι υποχρεώσεις για το διεθνές και τοπικό προσωπικό καθορίζονται στις συμβάσεις μεταξύ του αρχηγού αποστολής και των μελών του προσωπικού. Άρθρο 8 Καθεστώς της EUCAP Sahel Niger και του προσωπικού Το καθεστώς της EUCAP SAHEL Niger και του προσωπικού της, συμπεριλαμβανομένων ενδεχομένως των προνομίων, ασυλιών και των άλλων εγγυήσεων που απαιτούνται για την ολοκλήρωση και την εύρυθμη διεξαγωγή της EUCAP SAHEL Niger, αποτελεί αντικείμενο συμφωνίας που συνάπτεται κατ’ εφαρμογή του άρθρου 37 της ΣΕΕ και σύμφωνα με τη διαδικασία του άρθρου 218 της συνθήκης για τη λειτουργία της Ευρωπαϊκής Ένωσης. Άρθρο 9 Πολιτικός έλεγχος και στρατηγική διεύθυνση 1. Η ΕΠΑ ασκεί, υπό την ευθύνη του Συμβουλίου και της ΥΕ, τον πολιτικό έλεγχο και τη στρατηγική καθοδήγηση της EUCAP Sahel Niger. Με την παρούσα απόφαση, το Συμβούλιο εξουσιοδοτεί την ΕΠΑ να λαμβάνει τις σχετικές αποφάσεις σύμφωνα με το άρθρο 38 τρίτη παράγραφος της ΣΕΕ. Η εξουσιοδότηση αυτή περιλαμβάνει και την εξουσία να διορίζει, κατόπιν πρότασης της ΥΕ, Αρχηγό αποστολής και να τροποποιεί την αρχική ιδέα διενέργειας των επιχειρήσεων + (CONOPS Plus) και το σχέδιο επιχειρήσεων (OPLAN). Το Συμβούλιο διατηρεί την εξουσία λήψης αποφάσεων όσον αφορά τους στόχους και τον τερματισμό της EUCAP Sahel Niger. 2. Η ΕΠΑ υποβάλλει έκθεση στο Συμβούλιο σε τακτά χρονικά διαστήματα. 3. Ο Αρχηγός Μη Στρατιωτικών Κρίσεων και ο Αρχηγός αποστολής υποβάλλουν εκθέσεις σε τακτά χρονικά διαστήματα στην ΕΠΑ για ζητήματα που εμπίπτουν στις αντίστοιχες αρμοδιότητές τους. Άρθρο 10 Συμμετοχή τρίτων κρατών 1. Με την επιφύλαξη της αυτονομίας λήψης αποφάσεων της Ένωσης και του ενιαίου θεσμικού πλαισίου της, τρίτα κράτη καλούνται να συνεισφέρουν στην EUCAP Sahel Niger, υπό την προϋπόθεση ότι αναλαμβάνουν τα έξοδα αποστολής του προσωπικού που έχουν αποσπάσει, συμπεριλαμβανομένων των μισθών, της ασφαλιστικής κάλυψης του κινδύνου, της ημερήσιας αποζημίωσης και των εξόδων ταξιδίου προς και από το Νίγηρα και ότι συμβάλλουν στις τρέχουσες δαπάνες της EUCAP Sahel Niger, αναλόγως των αναγκών. 2. Τα τρίτα κράτη που συνεισφέρουν στην EUCAP Sahel Niger έχουν τα ίδια δικαιώματα και υποχρεώσεις με τα κράτη μέλη όσον αφορά την καθημερινή διαχείριση της EUCAP Sahel Niger. 3. Το Συμβούλιο εξουσιοδοτεί την ΕΠΑ να λαμβάνει τις συναφείς αποφάσεις αποδοχής των προτεινόμενων συνεισφορών και να συγκροτήσει Επιτροπή Συνεισφερόντων. 4. Οι ακριβείς λεπτομέρειες για τη συμμετοχή τρίτων κρατών περιλαμβάνονται σε συμφωνίες που συνάπτονται σύμφωνα με το άρθρο 37 της ΣΕΕ και, εφόσον απαιτείται, βάσει συμπληρωματικών τεχνικών διακανονισμών. Εάν η Ένωση και ένα τρίτο κράτος συνάψουν ή έχουν συνάψει συμφωνία που θεσπίζει πλαίσιο για τη συμμετοχή του εν λόγω τρίτου κράτους σε επιχειρήσεις διαχείρισης κρίσης της Ένωσης, οι διατάξεις της εν λόγω συμφωνίας εφαρμόζονται στο πλαίσιο της EUCAP SAHEL Niger. Άρθρο 11 Ασφάλεια 1. Ο Διοικητής Μη Στρατιωτικών Επιχειρήσεων διευθύνει τον σχεδιασμό των μέτρων ασφαλείας του Αρχηγού της EUCAP SAHEL Niger και εξασφαλίζει την ορθή και αποτελεσματική εφαρμογή τους σύμφωνα με το άρθρο 5. 2. Ο Αρχηγός αποστολής είναι υπεύθυνος για την ασφάλεια της EUCAP SAHEL Niger και για την εξασφάλιση της συμμόρφωσης με τις ελάχιστες απαιτήσεις ασφάλειας που ισχύουν για την EUCAP SAHEL Niger, σύμφωνα με την πολιτική της Ένωσης για την ασφάλεια του προσωπικού που είναι αποσπασμένο εκτός ΕΕ, στα πλαίσια επιχειρήσεων δυνάμει του Τίτλου V της ΣΕΕ και των συνοδευτικών του εγγράφων. 3. Ο Αρχηγός αποστολής επικουρείται από έναν Αξιωματικό Ασφαλείας της αποστολής (MSO), ο οποίος αναφέρεται στον Αρχηγό αποστολής και διατηρεί στενή σχέση σε λειτουργικό επίπεδο με την ΕΥΕΔ. 4. Το προσωπικό της EUCAP SAHEL Niger υποβάλλεται σε υποχρεωτική εκπαίδευση για θέματα ασφάλειας πριν από την ανάληψη των καθηκόντων του, σύμφωνα με το OPLAN. Ακολουθεί επίσης τακτική επανεκπαίδευση στο θέατρο των επιχειρήσεων η οποία οργανώνεται από τον MSO. 5. Ο Αρχηγός αποστολής εξασφαλίζει την προστασία των διαβαθμισμένων πληροφοριών της ΕΕ σύμφωνα με την απόφαση 2011/292/ΕΕ του Συμβουλίου, της 31ης Μαρτίου 2011, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (1). Άρθρο 12 Κέντρο Επιφυλακής Το Κέντρο Επιφυλακής πρέπει να ενεργοποιηθεί για την EUCAP Sahel Niger. Άρθρο 13 Χρηματοδοτικές ρυθμίσεις 1. Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με την EUCAP Sahel Niger για τους πρώτους 12 μήνες ανέρχεται σε 8 700 000 EUR. Το ποσό δημοσιονομικής αναφοράς για τις μετέπειτα περιόδους αποφασίζεται από το Συμβούλιο. 2. Η διαχείριση όλων των δαπανών γίνεται σύμφωνα με τις διαδικασίες και τους κανόνες που εφαρμόζονται για τον γενικό προϋπολογισμό της Ευρωπαϊκής Ένωσης. 3. Επιτρέπεται να υποβάλλουν προσφορά για συμβάσεις υπήκοοι τρίτων συμμετεχουσών κρατών και υπήκοοι χωρών υποδοχής και γειτονικών χωρών. Υπό την επιφύλαξη της έγκρισης της Επιτροπής, ο Αρχηγός αποστολής μπορεί να συνάπτει τεχνικούς διακανονισμούς με τα κράτη μέλη, τα συμμετέχοντα τρίτα κράτη και άλλους διεθνείς φορείς όσον αφορά την παροχή εξοπλισμού, υπηρεσιών και εγκαταστάσεων στην EUCAP SAHEL Niger. 4. Οι χρηματοδοτικές ρυθμίσεις λαμβάνουν πλήρως υπόψη τις επιχειρησιακές απαιτήσεις της EUCAP SAHEL Niger, συμπεριλαμβανομένης της συμβατότητας του εξοπλισμού και της διαλειτουργικότητας των ομάδων της. 5. Ο Αρχηγός αποστολής προβαίνει σε πλήρη ενημέρωση της Επιτροπής, υπό την εποπτεία της οποίας τελεί, για τις δραστηριότητες που αναλαμβάνονται στο πλαίσιο της σύμβασής του. 6. Οι δαπάνες σχετικά με την EUCAP Sahel Niger είναι επιλέξιμες από την ημερομηνία έκδοσης της παρούσας απόφασης. Άρθρο 14 Συνοχή της δράσης της Ένωσης και συντονισμός 1. Η ΥΕ μεριμνά για την εφαρμογή της παρούσας απόφασης και για τη συνέπειά της προς την εξωτερική δράση της ΕΕ στο σύνολό της καθώς και προς τα αναπτυξιακά προγράμματα της ΕΕ. 2. Με την επιφύλαξη της δομής διοίκησης, ο αρχηγός αποστολής ενεργεί σε στενό συντονισμό με την αντιπροσωπεία της Ένωσης στο Niamey για τη διασφάλιση της συνοχής της δράσης της Ένωσης στο Νίγηρα. 3. Ο Αρχηγός αποστολής συντονίζει στενά τις δράσεις του με τους επικεφαλής των αποστολών των κρατών μελών που έχουν παρουσία στο Νίγηρα. Άρθρο 15 Δημοσιοποίηση πληροφοριών 1. Η ΥΕ εξουσιοδοτείται να κοινοποιεί στα τρίτα κράτη που συμμετέχουν στην παρούσα απόφαση, κατά περίπτωση και σύμφωνα με τις ανάγκες της EUCAP Sahel Niger, διαβαθμισμένες πληροφορίες της ΕΕ έως τον βαθμό «CONFIDENTIEL UE/EU CONFIDENTIAL» που έχουν παραχθεί για τους σκοπούς της EUCAP Sahel Niger, σύμφωνα με την απόφαση 2011/292/ΕΕ. 2. Σε περίπτωση συγκεκριμένης και άμεσης επιχειρησιακής ανάγκης, η ΥΕ εξουσιοδοτείται επίσης να γνωστοποιεί στο κράτος υποδοχής διαβαθμισμένες πληροφορίες της ΕΕ μέχρι τον βαθμό «RESTREINT UE/EU RESTRICTED» που έχουν παραχθεί για τους σκοπούς της EUCAP Sahel Niger, σύμφωνα με την απόφαση 2011/292/ΕΕ. Για τον σκοπό αυτόν θεσπίζονται ρυθμίσεις ανάμεσα στην ΥΕ και τις αρμόδιες αρχές του κράτους υποδοχής. 3. Η ΥΕ εξουσιοδοτείται να γνωστοποιεί στα τρίτα κράτη που συμμετέχουν στην παρούσα απόφαση μη διαβαθμισμένα έγγραφα της ΕΕ που αναφέρονται σε συσκέψεις του Συμβουλίου σχετικές με την EUCAP SAHEL Niger και εμπίπτουν στο επαγγελματικό απόρρητο, σύμφωνα με το άρθρο 6 παράγραφος 1 του εσωτερικού κανονισμού του Συμβουλίου (2). 4. Η ΥΕ δύναται να μεταβιβάζει τις αρμοδιότητες των παραγράφων 1-3, καθώς και τη δυνατότητα θέσπισης των ρυθμίσεων που αναφέρονται στην παράγραφο 2, σε πρόσωπα που βρίσκονται υπό την εποπτεία της, στον Διοικητή Μη Στρατιωτικών Επιχειρήσεων και/ή στον Αρχηγό αποστολής. Άρθρο 16 Έναρξη ισχύος και διάρκεια Η παρούσα απόφαση αρχίζει να ισχύει την ημέρα της έκδοσής της. Θα εφαρμοσθεί για περίοδο 24 μηνών. Βρυξέλλες, 16 Ιουλίου 2012.

Δημόσια ασφάλεια


ΟΔΗΓΊΑ 2012/9/ΕΕ ΤΗΣ ΕΠΙΤΡΟΠΉΣ της 7ης Μαρτίου 2012 για τροποποίηση του παραρτήματος I της οδηγίας 2001/37/ΕΚ του Ευρωπαϊκού Κοινοβουλίου και του Συμβουλίου για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραγωγή, την παρουσίαση και την πώληση των προϊόντων καπνού (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2001/37/ΕΚ του Ευρωπαϊκού Κοινοβουλίου και του Συμβουλίου, της 5ης Ιουνίου 2001, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραγωγή, την παρουσίαση και την πώληση των προϊόντων καπνού (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Το άρθρο 5 παράγραφος 2 στοιχείο β) της οδηγίας 2001/37/ΕΚ ορίζει ότι κάθε μονάδα συσκευασίας προϊόντων καπνού εκτός από τα προϊόντα καπνού που λαμβάνονται από το στόμα και άλλα μη καπνιζόμενα προϊόντα καπνού και κάθε εξωτερική συσκευασία εκτός του πρόσθετου διαφανούς περιτυλίγματος, πρέπει να φέρει μια συμπληρωματική προειδοποίηση η οποία λαμβάνεται από τον κατάλογο του παραρτήματος Ι της εν λόγω οδηγίας. (2) Οι εν λόγω συμπληρωματικές προειδοποιήσεις έχουν καταστεί υποχρεωτικές για όλες τις συσκευασίες προϊόντων καπνού από τον Σεπτέμβριο του 2003 και για όλες τις συσκευασίες των λοιπών προϊόντων καπνού από τον Σεπτέμβριο του 2004. (3) Διάφορα στοιχεία δείχνουν ότι ο αντίκτυπος των τρεχουσών συμπληρωματικών προειδοποιήσεων που αναφέρονται στο παράρτημα I της οδηγίας 2001/37/ΕΚ έχει μειωθεί με την πάροδο του χρόνου καθώς ο νεωτεριστικός χαρακτήρας των προειδοποιητικών μηνυμάτων έχει εξασθενίσει. (4) Επιπλέον, νέα επιστημονικά στοιχεία σχετικά με την επίδραση της χρήσης του καπνού επί της υγείας και οι αρχές της αποτελεσματικής επισήμανσης του καπνού εμφανίστηκαν μετά την έκδοση της οδηγίας 2001/37/ΕΚ. Ειδικότερα, υπάρχουν στοιχεία σύμφωνα με τα οποία το κάπνισμα προκαλεί καρκίνο του στόματος και του λάρυγγα, προβλήματα όρασης καθώς επίσης και παθήσεις των δοντιών και των ούλων. Υφίστανται επίσης στοιχεία σύμφωνα με τα οποία το κάπνισμα εκ μέρους των γονέων ευθύνεται σε σημαντικό βαθμό για την έναρξη καπνίσματος από τα παιδιά. (5) Το άρθρο 9 παράγραφος 2 της οδηγίας 2001/37/ΕΚ προβλέπει ότι η Επιτροπή προσαρμόζει στην επιστημονική και τεχνική πρόοδο τις προειδοποιήσεις σχετικά με την υγεία που περιλαμβάνονται στο παράρτημα Ι της ίδιας οδηγίας. Περαιτέρω, οι κατευθυντήριες γραμμές σχετικά με την συσκευασία και την επισήμανση των προϊόντων καπνού (2) που εγκρίθηκε από την Τρίτη Διάσκεψη των Συμβαλλόμενων Μερών της σύμβασης-πλαισίου του Παγκόσμιου Οργανισμού Υγείας για την καταπολέμηση του καπνίσματος τον Νοέμβριο του 2008 συνιστά την περιοδική αναθεώρηση και επικαιροποίηση των νομικών μέτρων σχετικά με τη συσκευασία και επισήμανση των προϊόντων καπνού καθώς προκύπτουν νέα στοιχεία και ατονούν συγκεκριμένες προειδοποιήσεις και μηνύματα σχετικά με την υγεία. (6) Επομένως, χρειάζεται μια αναθεώρηση των τρεχουσών συμπληρωματικών προειδοποιήσεων που προβλέπονται στο παράρτημα I της οδηγίας 2001/37/ΕΚ ώστε να διατηρηθεί και να αυξηθεί ο αντίκτυπός τους καθώς και να ληφθούν υπόψη οι νέες επιστημονικές εξελίξεις. (7) Η εν λόγω αναθεώρηση θα πρέπει να βασίζεται στα αποτελέσματα της επανεξέτασης της υφιστάμενης γνώσης αναφορικά με την επισήμανση των προϊόντων καπνού και τις επιδράσεις της χρήσης του καπνού στην υγεία καθώς και στα αποτελέσματα της εξέτασης των προειδοποιήσεων που γίνονται σε όλα τα κράτη μέλη. (8) Τα μέτρα που προβλέπονται στην παρούσα οδηγία είναι σύμφωνα με τη γνώμη της κανονιστικής επιτροπής που έχει συσταθεί δυνάμει του άρθρου 10 παράγραφος 1 της οδηγίας 2001/37/ΕΚ και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα Ι της οδηγίας 2001/37/ΕΚ αντικαθίσταται από το κείμενο του παραρτήματος της παρούσας οδηγίας. Άρθρο 2 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία το αργότερο έως τις 28 Μαρτίου 2014. Ανακοινώνουν αμέσως στην Επιτροπή το κείμενο των εν λόγω διατάξεων. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Τα κράτη μέλη δύνανται να αποφασίσουν να επιτρέψουν τη συνέχιση της διάθεσης στην αγορά προϊόντων που δεν συμμορφώνονται με την παρούσα οδηγία μέχρι τις 28 Μαρτίου 2016. Άρθρο 4 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 5 Η παρούσα οδηγία απευθύνεται στα κράτη μέλη. Βρυξέλλες, 7 Μαρτίου 2012.

Πολιτική για την υγεία


Περιεχόμενα II Μη νομοθετικές πράξεις Σελίδα ΚΑΝΟΝΙΣΜΟΙ * Κανονισμός (ΕΕ) αριθ. 554/2010 του Συμβουλίου, της 24ης Ιουνίου 2010, για την τροποποίηση του κανονισμού (ΕΚ) αριθ. 2488/2000 σχετικά με τη δέσμευση κεφαλαίων όσον αφορά τον κ. Μιλόσεβιτς και τα πρόσωπα που συνδέονται με αυτόν 1 * Κανονισμός (ΕΕ) αριθ. 555/2010 του Συμβουλίου, της 24ης Ιουνίου 2010, για την τροποποίηση του κανονισμού (ΕΚ) αριθ. 1412/2006 σχετικά με ορισμένα περιοριστικά μέτρα έναντι του Λιβάνου 5 * Κανονισμός (ΕΕ) αριθ 556/2010 του Συμβουλίου, της 24ης Ιουνίου 2010, περί τροποποιήσεως του κανονισμού (ΕΚ) αριθ. 1763/2004 για την επιβολή ορισμένων περιοριστικών μέτρων προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την πρώην Γιουγκοσλαβία (ΙCTY) 9 * Κανονισμός (ΕΕ) αριθ. 557/2010 της Επιτροπής, της 24ης Ιουνίου 2010, για την τροποποίηση των κανονισμών (ΕΚ) αριθ. 1518/2003, (ΕΚ) αριθ. 596/2004, (ΕΚ) αριθ. 633/2004, (ΕΚ) αριθ. 1345/2005, (ΕΚ) αριθ. 2014/2005, (ΕΚ) αριθ. 239/2007, (ΕΚ) αριθ. 1299/2007, (ΕΚ) αριθ. 543/2008, (ΕΚ) αριθ. 589/2008, (ΕΚ) αριθ. 617/2008 και (ΕΚ) αριθ. 826/2008 όσον αφορά τις υποχρεώσεις κοινοποίησης στο πλαίσιο της κοινής οργάνωσης των γεωργικών αγορών 13 * Κανονισμός (ΕΕ) αριθ. 558/2010 της Επιτροπής, της 24ης Ιουνίου 2010, για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου για τον καθορισμό ειδικών κανόνων υγιεινής για τα τρόφιμα ζωικής προέλευσης ( 1 ) 18 Κανονισμός (ΕΕ) αριθ. 559/2010 της Επιτροπής, της 24ης Ιουνίου 2010, σχετικά με τον καθορισμό των κατ’ αποκοπή τιμών κατά την εισαγωγή για τον προσδιορισμό της τιμής εισόδου ορισμένων οπωροκηπευτικών 22 Διορθωτικά * Διορθωτικό στην κατάσταση εσόδων και δαπανών του Ευρωπαϊκού Οργανισμού για την Ασφάλεια Δικτύων και Πληροφοριών για το οικονομικό έτος 2009 - Διορθωτικός προϋπολογισμός αριθ. 2 ( ΕΕ L 18 της 22.1.2010 ) 24 (1) Κείμενο που παρουσιάζει ενδιαφέρον για τον ΕΟΧ EL Οι πράξεις των οποίων οι τίτλοι έχουν τυπωθεί με λευκά στοιχεία αποτελούν πράξεις τρεχούσης διαχειρίσεως που έχουν θεσπισθεί στο πλαίσιο της γεωργικής πολιτικής και είναι γενικά περιορισμένης χρονικής ισχύος. Οι τίτλοι όλων των υπολοίπων πράξεων έχουν τυπωθεί με μαύρα στοιχεία και επισημαίνονται με αστερίσκο. II Μη νομοθετικές πράξεις ΚΑΝΟΝΙΣΜΟΙ 25.6.2010 EL Επίσημη Εφημερίδα της Ευρωπαϊκής Ένωσης L 159/1 ΚΑΝΟΝΙΣΜΌΣ (ΕΕ) αριθ. 554/2010 ΤΟΥ ΣΥΜΒΟΥΛΊΟΥ της 24ης Ιουνίου 2010 για την τροποποίηση του κανονισμού (ΕΚ) αριθ. 2488/2000 σχετικά με τη δέσμευση κεφαλαίων όσον αφορά τον κ. Μιλόσεβιτς και τα πρόσωπα που συνδέονται με αυτόν ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης και ιδίως το άρθρο 215 παράγραφος 2 αυτής, την κοινή θέση του Συμβουλίου 2000/599/ΚΕΠΠΑ, της 9ης Οκτωβρίου 2000, σχετικά με την παροχή υποστήριξης προς μια δημοκρατική Ομοσπονδιακή Δημοκρατία της Γιουγκοσλαβίας και με την άμεση άρση ορισμένων περιοριστικών μέτρων (1), καθώς και την κοινή θέση του Συμβουλίου 2000/696/ΚΕΠΠΑ, της 10ης Νοεμβρίου 2000, σχετικά με τη διατήρηση ειδικών περιοριστικών μέτρων κατά του κ. Σ. Μιλόσεβιτς και των συνδεομένων με αυτόν προσώπων (2), την κοινή πρόταση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας και της Επιτροπής, Εκτιμώντας τα ακόλουθα: (1) Ο κανονισμός (ΕΚ) αριθ. 2488/2000 του Συμβουλίου, της 10ης Νοεμβρίου 2000, σχετικά με τη δέσμευση κεφαλαίων όσον αφορά τον κ. Μιλόσεβιτς και τα πρόσωπα που συνδέονται με αυτόν (3) επιβεβαίωσε ορισμένα περιοριστικά μέτρα σύμφωνα με τις κοινές θέσεις 2000/599/ΚΕΠΠΑ και 2000/696/ΚΕΠΠΑ. (2) Ο κανονισμός (ΕΚ) αριθ. 2488/2000 είναι σκόπιμο να ευθυγραμμιστεί με τις πρόσφατες εξελίξεις που σχετίζονται με την πρακτική των κυρώσεων που αφορούν τον προσδιορισμό των αρμόδιων αρχών και τη σύνταξη του άρθρου για τη δικαιοδοσία της Ένωσης. (3) Ο κανονισμός (ΕΚ) αριθ. 2488/2000 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2488/2000 τροποποιείται ως εξής: 1) Στο άρθρο 2, η παράγραφος 2 αντικαθίσταται από το ακόλουθο κείμενο: «2. Οιαδήποτε πληροφορία σύμφωνα με την οποία καταστρατηγούνται ή έχουν καταστρατηγηθεί οι διατάξεις του παρόντος κανονισμού κοινοποιείται στις αρμόδιες αρχές που αναφέρονται στους δικτυακούς τόπους που παρατίθενται στο παράρτημα ΙΙ και/ή στην Επιτροπή.» 2) Το άρθρο 3 αντικαθίσταται από το ακόλουθο κείμενο: «Άρθρο 3 1. Με την επιφύλαξη των ισχυόντων κανόνων που αφορούν την κοινοποίηση, την εμπιστευτικότητα και το επαγγελματικό απόρρητο, τα φυσικά και νομικά πρόσωπα, οι οντότητες και οι φορείς: α) διαβιβάζουν αμέσως κάθε πληροφορία που θα διευκόλυνε την τήρηση του παρόντος κανονισμού, όπως πληροφορίες σχετικά με λογαριασμούς και χρηματικά ποσά που δεσμεύονται σύμφωνα με το άρθρο 1, στις αρμόδιες αρχές του κράτους μέλους όπου κατοικούν ή είναι εγκατεστημένοι, όπως αναφέρονται στους δικτυακούς τόπους που παρατίθενται στο παράρτημα ΙΙ, και διαβιβάζουν τις πληροφορίες αυτές στην Επιτροπή είτε απευθείας είτε μέσω των αρμόδιων αρχών που αναφέρονται στους δικτυακούς τόπους που παρατίθενται στο παράρτημα ΙΙ· και β) συνεργάζονται με τις εν λόγω αρμόδιες αρχές όσον αφορά την επαλήθευση των πληροφοριών αυτών. 2. Κάθε πρόσθετη πληροφορία που λαμβάνει απευθείας η Επιτροπή τίθεται στη διάθεση του ενδιαφερόμενου κράτους μέλους. 3. Κάθε πληροφορία που παρέχεται ή λαμβάνεται σύμφωνα με το παρόν άρθρο χρησιμοποιείται μόνον για τους σκοπούς για τους οποίους παρεσχέθη ή ελήφθη.» 3) Στο άρθρο 4, οι παράγραφοι 2 και 3 αντικαθίστανται από το ακόλουθο κείμενο: «2. Η Επιτροπή έχει την εξουσία: α) να τροποποιεί το παράρτημα Ι, λαμβάνοντας υπόψη τις αποφάσεις για την εφαρμογή της κοινής θέσης 2000/696/ΚΕΠΠΑ, β) να χορηγεί εξαιρέσεις από το άρθρο 1 για αυστηρά ανθρωπιστικούς σκοπούς, κατ’ εξαίρεση, γ) να τροποποιεί το παράρτημα ΙΙ βάσει των πληροφοριών που παρέχουν τα κράτη μέλη. 3. Κάθε αίτηση από πρόσωπο για χορήγηση εξαίρεσης η οποία αναφέρεται στην παράγραφο 2 στοιχείο β) ή για τροποποίηση του παραρτήματος Ι υποβάλλεται μέσω των αρμόδιων αρχών που αναφέρονται στους δικτυακούς τόπους που παρατίθενται στο παράρτημα ΙΙ. Οι αρμόδιες αρχές του κράτους μέλους επαληθεύουν, στον μεγαλύτερο δυνατό βαθμό, τις πληροφορίες που παρέχει ο υποβάλλων την αίτηση.» 4) Παρεμβάλλεται το ακόλουθο άρθρο: «Άρθρο 8a 1. Τα κράτη μέλη ορίζουν τις αρμόδιες αρχές που αναφέρονται στα άρθρα 2, 3 και 4 και τις προσδιορίζουν στους δικτυακούς τόπους που παρατίθενται στο παράρτημα ΙΙ. Τα κράτη μέλη κοινοποιούν στην Επιτροπή όλες τις αλλαγές στη διεύθυνση των δικτυακών τόπων τους που παρατίθενται στο παράρτημα II πριν από την έναρξη ισχύος των αλλαγών αυτών. 2. Τα κράτη μέλη κοινοποιούν στην Επιτροπή έως τις 15 Ιουλίου 2010 τις αρμόδιες αρχές τους μαζί με τα στοιχεία επικοινωνίας τους, και την ενημερώνουν αμελλητί για κάθε μεταγενέστερη μεταβολή.» 5) Το άρθρο 10 αντικαθίσταται από το ακόλουθο κείμενο: «Άρθρο 10 Ο παρών κανονισμός εφαρμόζεται: α) στο έδαφος της Ένωσης, συμπεριλαμβανομένου και του εναέριου χώρου της, β) επί των αεροσκαφών ή των πλοίων που υπάγονται στη δικαιοδοσία κράτους μέλους, γ) σε κάθε υπήκοο κράτους μέλους εντός ή εκτός του εδάφους της Ένωσης, δ) σε κάθε νομικό πρόσωπο, οντότητα ή φορέα που έχει συσταθεί ή δημιουργηθεί βάσει της νομοθεσίας κράτους μέλους, ε) σε κάθε νομικό πρόσωπο, οντότητα ή φορέα για οιαδήποτε δραστηριότητα πραγματοποιείται εξ ολοκλήρου ή εν μέρει εντός της Ένωσης.» 6) Το παράρτημα II αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 24 Ιουνίου 2010.

Υπουργείο Γεωργίας

Γεωργική νομοθεσία

ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ


ΟΔΗΓΊΑ 2010/16/ΕΕ ΤΗΣ ΕΠΙΤΡΟΠΉΣ της 9ης Μαρτίου 2010 για την τροποποίηση της οδηγίας 2006/48/ΕΚ του Ευρωπαϊκού Κοινοβουλίου και του Συμβουλίου όσον αφορά την εξαίρεση ενός συγκεκριμένου ιδρύματος από το πεδίο εφαρμογής (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2006/48/ΕΚ του Ευρωπαϊκού Κοινοβουλίου και του Συμβουλίου, της 14ης Ιουνίου 2006, σχετικά με την ανάληψη και την άσκηση δραστηριότητας πιστωτικών ιδρυμάτων (1), και ιδίως το άρθρο 150 παράγραφος 1 στοιχείο δ), Εκτιμώντας τα ακόλουθα: (1) Το άρθρο 2 της οδηγίας 2006/48/ΕΚ απαριθμεί τα ιδρύματα εκείνα που εξαιρούνται ρητά από το πεδίο εφαρμογής της εν λόγω οδηγίας. (2) Το υπουργείο Οικονομικών της Δημοκρατίας της Σλοβενίας έχει ζητήσει να συμπεριληφθεί η «SID-Slovenska izvozna in razvojna banka, d.d. Ljubljana» (εφεξής: «τράπεζα SID») στον κατάλογο των ιδρυμάτων που, βάσει του άρθρου 2 της οδηγίας 2006/48/ΕΚ, εξαιρούνται από το πεδίο εφαρμογής της εν λόγω οδηγίας. (3) Η τράπεζα SID στηρίζει διαρθρωτικές, κοινωνικές και άλλες δημόσιες πολιτικές της σλοβενικής κυβέρνησης, παρέχοντας χρηματοπιστωτικές υπηρεσίες, συμβουλές και εκπαίδευση σε τομείς όπως το διεθνές εμπόριο και η διεθνής συνεργασία, οικονομικά κίνητρα για μικρομεσαίες επιχειρήσεις, έρευνα και ανάπτυξη, περιφερειακή ανάπτυξη και εμπορικές και δημόσιες υποδομές και άλλα. Η Δημοκρατία της Σλοβενίας είναι ο μοναδικός μέτοχος της τράπεζας SID και είναι επίσης ο εγγυητής όλων των υποχρεώσεων που αναλαμβάνει η τράπεζα. (4) Η τράπεζα SID είναι ένα ίδρυμα που ασκεί συγκεκριμένες δραστηριότητες δημόσιου συμφέροντος και ως εκ τούτου μπορεί να συμπεριληφθεί στον κατάλογο των ιδρυμάτων τα οποία, βάσει του άρθρου 2 της οδηγίας 2006/48/ΕΚ, εξαιρούνται από το πεδίο εφαρμογής της εν λόγω οδηγίας. (5) Κατά συνέπεια, η οδηγία 2006/48/ΕΚ πρέπει να τροποποιηθεί αναλόγως. (6) Τα μέτρα που προβλέπονται στην παρούσα οδηγία είναι σύμφωνα με τη γνώμη της Ευρωπαϊκής Επιτροπής Τραπεζών, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Στο άρθρο 2 της οδηγίας 2006/48/ΕΚ, μετά τη δέκατη έβδομη περίπτωση παρεμβάλλεται η ακόλουθη νέα περίπτωση: «- στη Σλοβενία, την “SID-Slovenska izvozna in razvojna banka, d.d. Ljubljana”,». Άρθρο 2 1. Τα κράτη μέλη εγκρίνουν και δημοσιεύουν, το αργότερο έως τις 30 Ιουνίου 2010, τους νόμους, τους κανονισμούς και τις διοικητικές διατάξεις που απαιτούνται για τη συμμόρφωση με την παρούσα οδηγία. Κοινοποιούν αμελλητί στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών και της παρούσας οδηγίας. Εφαρμόζουν τις διατάξεις αυτές από την 1η Ιουλίου 2010. Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη. 2. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 9 Μαρτίου 2010.

Χρηματοπιστωτικοί οργανισμοί

ΔΗΜΟΣΙΟΝΟΜΙΚΑ